92. zk., 2021eko maiatzaren 12a, asteazkena\nPDF (310 KB - 11 orri.)\nEBAZPENA, 2021eko apirilaren 22koa, Lanbide-Euskal Enplegu Zerbitzuko zuzendari nagusiarena, zeinaren bidez argitara ematen baita txanda-kontraturako laguntzen 2021eko ekitaldirako deialdia.\nLanbide-Euskal Enplegu Zerbitzuko Administrazio Kontseiluak, 2021eko apirilaren 21eko bileran hartutako erabakiaren bidez, txanda-kontraturako laguntzen 2021eko ekitaldirako deialdia egitea onartu du. Maiatzaren 22ko 82/2012 Dekretuaren bidez onartutako Lanbideren Estatutuen 10.2 artikuluko p) letran xedatutakoaren arabera, erakunde autonomo horren zuzendari nagusiari dagokio hori argitaratzea.\nAzaldutakoa dela eta, hau\nLehenengoa.– Argitara ematea txanda-kontraturako laguntzen 2021eko ekitaldirako deialdia, erakunde autonomo honetako Administrazio Kontseiluak 2021eko apirilaren 21eko bileran hartutako erabakiaren bitartez onartua. Ebazpen honen eranskinean dago jasota.\nBigarrena.– Lanbide-Euskal Enplegu Zerbitzuko Administrazio Kontseiluak laguntza-deialdia onartzeko hartu duen erabakiak Euskal Herriko Agintaritzaren Aldizkarian argitaratu eta hurrengo egunetik aurrera izango ditu ondorioak.\nHirugarrena.– Lanbide-Euskal Enplegu Zerbitzuko Administrazio Kontseiluak deialdia onartzeko hartu duen erabakiaren aurka, berraztertze-errekurtsoa aurkeztu ahal izango zaio organo horri berari, hilabeteko epean, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera; bestela, zuzenean administrazioarekiko auzi-errekurtsoa aurkeztu ahal izango da Vitoria-Gasteizko Administrazioarekiko Auzien Epaitegian, bi hilabeteko epean, ebazpena argitaratu eta hurrengo egunetik aurrera.\nVitoria-Gasteiz, 2021eko apirilaren 22a.\nTXANDA-KONTRATURAKO LAGUNTZEN 2021EKO EKITALDIRAKO DEIALDIA\nXII. legegintzaldiari begira, 2020-2024 gobernu-programaren lehentasuna enplegua da, eta, horrekin lotuta, langabezia-tasak % 10etik behera ezarri nahi ditu. Horretarako, enplegua sortzeko eta enplegu horren kalitatea hobetzeko ekonomia- eta gizarte-politika publikoak sustatuko ditu. Enplegua eta ekonomiaren suspertzea lotu-lotuta daude. Hori horrela, bere ardatzen artean sartzen da ekonomia berpiztu, enplegua errekuperatu eta enpleguaren kalitatea hobetzea, COVID-19aren pandemiaren ondorio negatiboak gainditzeko, eta bere konpromisoen artean dago gure gizartean kaltetuen dauden kolektiboen laneratzea, tartean gazteena eta 45 urtetik gorako langabeena.\nHain zuzen ere kolektibo horiek dira ekonomia-krisiaren eragina gehien jasan dutenetako bi. Europar Batasunean 30 urtetik beherakoen langabezia-tasa, EUROSTATen datuen arabera, 2020ko hirugarren hiruhilekorako % 15,2koa da, eta % 5,4koa 45 urtetik gorakoentzako. Gure lurralde-eremuan, EUSTATen aldi bererako datuen arabera, langabezia-tasa % 23,9koa da 30 urtetik beherakoentzat eta % 7koa 45 urtetik gorakoentzat.\n2007an hasi zen enplegu-suntsipeneko prozesuak eragin bereziki negatiboa izan du bi adin horietako kolektiboen langabezia-tasan, eta, hala, egiturazko arazo bat sortu du, egungo osasun-krisiaren ondorioz are larriagoa bihurtu dena.\nLangabezia-tasaren bilakaera txarrak batez ere gazteenei eragiten die; 30 urtetik beherakoen langabezia-tasak dira altuenak. 2008an, 16 eta 29 urte bitarteko pertsonen langabezia-tasa % 7,3koa zen, baina 2014an % 29,5era igo zen, ondoren beheranzko joera hasteko. Joera hori, edonola ere, eten egin da, COVID-19aren pandemia agertzean, 2020an.\nHala ere, 45 urtetik gorako pertsonek ez dute langabezia-tasa hain alturik jasan; aitzitik, kolektibo honetan iraupen luzeko langabeziaren pisu handia gailendu da, beste adin-tarte batzuetan ez bezala. Adin-tarte honetan iraupen luzeko langabeen ehunekoa % 47,4koa zen 2009an, % 60koa 2019an, eta azken urte honetan % 64,2ra iritsi da.\nLangabe guztien kasuan, eta adin-tarteetan arabera, iraupen luzeko langabetuen ehunekoa % 30,7koa izan da 30 urtetik beherakoentzat, % 48,5ekoa 30 eta 45 urte bitarteko pertsonentzat eta % 52,2koa 45 urtetik gorakoentzat.\nBeraz, bi kolektibo hauen langabezia murrizteak lehentasuna izan behar du gure gizartean, eta erronka horri heldu behar diote bai erakunde publikoek bai arlo pribatuak.\nHorrez gain, 2020ko Enpleguaren Euskal Estrategiak A3 jarraibidean adierazten duenez, belaunaldi-aldaketen prozesuetarako laguntza publikoen programak (ekonomikoak eta/edo laguntza tekniko moduan) ezarri ahalko dira, belaunaldi-aldaketa lan-munduan sartzeko prozesuekin behar bezala lotuz eta belaunaldien arteko ezagutzaren transmisioari bide emanez, enpresan bildutako esperientziak ematen duen balioa ez dadin deskapitalizatu.\nEgia da, era berean, testuinguru sozial eta ekonomiko honetan 45 urtetik gorako pertsonek oraindik ere nabarmen jasaten dutela langabezia, bereziki iraupen luzekoa, eta, hala, esperientziak ematen duen balioa deskapitalizatu egiten dela enpresan. Ondorioz, bi kolektibo hauek laneratzeko neurriak modu kohesionatuan sustatu eta indartzea egokia dela uste da, hartara belaunaldien artean ezagutza eta esperientzia profesionala partekatu ahal izateko.\nBestalde, txanda-kontraturako laguntzak aurreikusita daude Lanbide-Euskal Enplegu Zerbitzuaren Dirulaguntzen 2021eko ekitaldiko Plan Estrategikoan. Erakunde autonomo horretako Administrazio Kontseiluak onartu zuen plan hori, 2020ko abenduaren 15eko bileran hartutako Erabakiaren bidez, eta, hartara, bete egin zuen Dirulaguntzei buruzko azaroaren 17ko 38/2003 Lege Orokorraren 8.1 artikuluan xedatutakoa. Erabaki hori Lanbideren www.lanbide.euskadi.eus orrian argitaratu zen, «Laguntzak eta dirulaguntzak» apartatuan.\nHorregatik, Lanbide-Euskal Enplegu Zerbitzuaren zuzendari nagusiaren proposamena kontuan hartuta, erakunde autonomo horren administrazio-kontseiluak, 2021eko apirilaren 21eko bileran, txanda-kontratuak egiteko laguntzen deialdia onartu du, ezaugarri hauekin:\n1.– Deialdi honen helburua da Langileen Estatutuen Legearen testu bategina onartzen duen urriaren 23ko 2/2015 Legegintzako Errege Dekretuaren 12.7 artikuluan aipatzen dituen txanda-kontratuak egiteko laguntzak erregulatzea.\n2.– Euskal Autonomia Erkidegoan dauden lantokietan zerbitzuak emateko izenpetzen diren kontratuei aplikatuko zaizkie deialdi honetan aurreikusitako laguntzak; 2020ko urriaren 17tik aurrera hasitakoei, hain zuzen.\n1.– Deialdi honen xede diren laguntzak finantzatzeko baliabide ekonomikoak 1.000.000 eurokoak dira guztira, horietatik 600.000 euro 2021eko aurrekontuko ordainketa-kreditukoak, eta 400.000 euro 2022rako konpromiso-kreditukoak, Lanbide-Euskal Enplegu Zerbitzuaren aurrekontuko 32110-Enplegurako programan aurreikusitakoaren arabera.\n2.– Deialdi honen babespean diruz laguntzen diren jarduerak Europako Gizarte Funtsaren laguntzaz finantza daitezke, Gazte Enplegurako 2014-2020 Programa Operatiboaren esparruan edo EAEko 2014-2020 EGIF Programa Operatiboaren esparruan.\n1.– Deialdi honetan araututako laguntzen onuradunak izan daitezke bertan ezarritakoaren araberako txanda-kontratuak egiten dituzten pertsona fisikoak eta juridikoak, hauek izan ezik: administrazio publikoak eta haien mendeko erakunde autonomoak, zuzenbide pribatuko erakunde publikoak eta sektore publikoa osatzen duten gainerako erakundeak. Baldintza hauek bete beharko dituzte:\nOrgano kudeatzaileak automatikoki egiaztatuko du, behar beste aldiz, dirulaguntzen eskaera egiten duten enpresek zerga-betebeharrak eta Gizarte Segurantzarekikoak egunean dituztela, dirulaguntza eman eta ordainketa bakoitza egin aurretik, eta, horretarako, ez du eskatzaileen baimenik beharko, Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuaren 50.3 artikuluan xedatzen duenari jarraikiz.\nHala ere, erakunde eskatzaileak berariaz aurka egin diezaioke egiaztatze horri, eta, halakorik egiten baldin badu, baldintza hori betetzen duela egiaztatzen duten ziurtagiri eguneratuak aurkeztu beharko ditu.\nb) Dirulaguntza edo laguntza publikoak lortzeko aukera galtzea dakarren zigor- edo administrazio-arloko zehapenik jaso ez izana, ez eta horretarako ezgaitzen duen legezko debekurik ere, Emakumeen eta Gizonen Berdintasunerako otsailaren 18ko 4/2005 Legearen arabera edo Emakumeen eta Gizonen Berdintasun Eragingarrirako martxoaren 30eko 3/2007 Lege Organikoaren arabera sexu-diskriminazioarengatik gertatutakoak barne.\ne) Ez egotea Dirulaguntzei buruzko azaroaren 17ko 38/2003 Lege Orokorraren 13. artikuluan aurreikusitako gainerako egoeren eraginpean, dirulaguntzen onuradun izateko baldintzei dagokienez.\n4. artikulua.– Diruz lagundu daitezkeen jarduketak.\n1.– Diruz lagunduko dira lanaldi osoko eta muga gabeko txanda-kontratuak, edo iraupen mugatukoak, baldin eta behin hori amaituta edo lehenago mugagabe bihurtzeko konpromisoa jasotzen bada.\n2.– Dirulaguntza eskuratu ahal izateko, txanda-hartzaile gisa kontratatutako pertsonak gutxienez 14.000 euroko ordainsari gordina izan behar du urteko.\n3.– Txanda-kontratuak honako baldintza hauek betetzen dituzten pertsonekin sinatu beharko dira:\n3.1.– 30 urtetik beherako eta 45 urtetik gorako pertsonak izatea.\n3.2.– Honako egoera hauetakoren batean egotea:\n3.2.a.– Kontratua hasi aurreko egunean langabezian eta Lanbide-Euskal Enplegu Zerbitzuan inskribatuta eta alta emanda dagoena.\n3.2.b.– Enpresan iraupen mugatuko kontratua izatea. Kasu horretan, enpresak, txanda-kontratuaz gain, kontratazio gehigarri bat egin beharko du, aldi baterako kontratua amaitzeko falta den denbora betetzeko, gutxienez. Kontratazio osagarria honako egoera hauetakoaren batean dagoen pertsonarekin egingo da:\n– 45 urtetik beherakoa edo 30 urtetik gorakoa den pertsona, kontratua hasi aurreko egunean langabezian eta Lanbide-Euskal Enplegu Zerbitzuan inskribatuta eta alta emanda dagoena.\n– 30 urtetik beherako pertsona, enpresa berean praktiketako kontratu bat duena, edo prestakuntzarako edo ikaskuntzako kontratu bat, edo lanekoak ez diren praktikak garatzen dituena, 1543/2011 Errege Dekretuan araututakoaren arabera, kontratazioan jarraipena eman dakion.\n3.2.c.– 30 urtetik beherakoak, enpresa berean praktiketako kontratu bat edo prestakuntzarako eta ikaskuntzako kontratu bat itundua dutenak, edo lanekoak ez diren praktikak garatzen ari direnak, Enpresan lanekoak ez diren praktikak egiteari buruzko urriaren 31ko 1543/2011 Errege Dekretuan xedatutakoaren arabera, baldin eta txanda-hartzaileak izango badira kontratu horren edo lanekoak ez diren praktiken indarraldian edo horiek amaitu eta hurrengo egunean.\n4.– Enpresan aldez aurretiko akordioak badaude txanda-kontratuak enpresan aktibo dauden eta ordezten diren erretiro partzialetatik datozen langileekin estaltzeko prozedurari buruz, 3.1. atalean aurreikusitako adinari buruzko baldintzak betetzen ez dituzten pertsonekin sinatutako txanda-kontratuak diruz lagundu ahal izango dira, baldin eta ez bada kontratazio osagarririk egiten gutxienez 3 hilabeteko epean, eta, edonola ere, txanda-hartzailearen aurreko kontratua amaitzeko falta den denboran, baldin eta aldi hori 3 hilabetetik gorakoa bada, honako baldintzaren bat betetzen duen pertsona batekin:\na) 30 urtetik beherakoa edo 45 urtetik gorako pertsona, kontratua hasi aurreko egunean langabezian eta Lanbide-Euskal Enplegu Zerbitzuan inskribatuta eta alta emanda dagoena.\nb) 30 urtetik beherako pertsona, enpresa berean praktiketako kontratu bat duena, edo prestakuntzarako edo ikaskuntzako kontratu bat, edo lanekoak ez diren praktikak garatzen dituena, Enpresen lanekoak ez diren praktikak egiteari buruzko urriaren 31ko 1543/2011 Errege Dekretuan araututakoaren arabera.\n5. artikulua.– Dirulaguntzatik kanpo utzitako jarduketak.\nDeialdi honetan, honako hauek ez dira diruz lagunduko:\nb) Edozein sozietate, elkarte edo korporazio gisa sortutako erakundeetako bazkideen kontratazioak, ezta euren ezkontideen, aurreko ahaideen, ondorengo ahaideen edo alboko ahaideen kontratazioak ere, bigarren mailara artekoak barne; ezta erakunde horietako gobernu-organoetako eta zuzendaritzetako kideen ahaideen kontratazioa ere.\n1.– Txanda-hartzailea kontratatzen bada 4. artikuluan araututako baldintzetan, 8.400 euroko dirulaguntza emango da. Kopuru hori % 10 igoko da, baldin eta txanda-hartzailea emakumea bada.\n1.– Hauek izango dira dirulaguntzaren eskabidea aurkezteko epeak:\na) Deialdia EHAAn argitaratu aurretik hasitako kontratuak: hiru hilabete, argitaratu eta hurrengo egunetik aurrera.\nb) Deialdia EHAAn argitaratu den egunean edo ondoren hasitako kontratuak: hiru hilabete, txanda-kontratua hasi den egunetik aurrera.\nEdozein kasutan ere, eskabideak aurkezteko azken eguna 2021eko urriaren 18a da.\n2.– Dirulaguntzak eskuratzeko eskabideak elektronikoki aurkeztu beharko dira Euskal Autonomia Erkidegoaren egoitza elektronikoan (https://www.euskadi.eus), eta Lanbideren webgunean bertara heltzeko esteka bat egongo da erabilgarri.\nEskabidea elektronikoki izapidetu ahal izango da, ordezkari baten bidez. Horretarako, ordezkaritzak Eusko Jaurlaritzako Ordezkarien Erregistroan eman ahalko du izena, honako helbide honetan: https://www.euskadi.eus/ordezkariak.\nAdministrazio-prozeduraren informazio-fitxa, izapidetzeko jarraibideak adierazita, eta eskabide-inprimakia hemen daude eskuragarri: https://www.euskadi.eus/servicios/0136407.\nEskabidea aurkeztu ondorengo izapideak «Nire karpeta» atalaren bidez egingo dira, Euskal Autonomia Erkidegoko Administrazio Publikoaren egoitza elektronikoan: https://www.euskadi.eus/nirekarpeta.\na) Eskatzailea pertsona juridiko bat bada, identifikazio fiskalaren txartelaren kopia.\nb) Eskatzailea pertsona fisikoa bada eta dirulaguntza jasoko duen jarduera Jarduera Ekonomikoen gaineko Zergen Tarifen Bigarren eta Hirugarren Ataletan sailkatutako jarduera profesional bat bada, Zerga arautzen duen araudia aplikatzean egokitu litekeen Pertsona Fisikoen Errentaren gaineko Zergaren (PFEZ) konturako atxikipenak kendu egingo dira dirulaguntzaren zenbatekotik, eta jarduera hastearen ondorioz PFEZren kontura egiteko den atxikipen-tasa aplikatzeko (jarduera-hasieraren zergaldia eta hurrengo biak), eskatzaileak Lanbideri jakinarazi beharko dio hori aplikatzeko baldintzak betetzen direla. Horretarako, jakinarazpena bidali beharko du, sinatuta. Azken hori hemen dago eskuragarri, eskabidearekin batera: http://www.lanbide.euskadi.eus.\nc) Nortasun Agiri Nazionalaren edo Atzerritarren Identifikazio Zenbakiaren kopia, txanda-hartzaile, txandakatutako langile edo osagarri gisa kontratatu diren pertsonena, kasuan kasu.\nd) Txanda-kontratuaren kopia eta erretiro partziala hartzen duen pertsonaren lanaldi partzialeko kontratuaren kopia. Txanda-kontratuari iraupen mugatua ematen bazaio, mugagabe bihurtzeko konpromiso sinatua, enpresak eta kontratatutako langileak sinatua.\nHalakorik badago, praktikaldiko edo prestakuntzarako eta ikaskuntzako kontratuaren kopia, edo lanez kanpoko praktikaldiaren akordioa.\n4.– Aurreko ataleko a) eta b) letretan jasotakoa automatikoki egiaztatuko du organo kudeatzaileak, salbu eta pertsona edo erakunde eskatzailea berariaz aurka agertzen bada; kasu horretan, dagokion dokumentuak aurkeztu beharko ditu.\n5.– Dirulaguntzetarako eskabideak guztiz betetzen ez badira edo aginduzko dokumentazioa atxiki ez bazaie, pertsona edo erakunde eskatzaileari eskatuko zaio hamar eguneko epean hutsegitea zuzentzeko edo aginduzko dokumentuak aurkezteko, eta adieraziko zaio ezen, egin ezean, eskaeran atzera egin duela ulertuko dela; horretarako, aldez aurretiko ebazpena emango da administrazio-prozedura erkidearen arabera.\n8. artikulua.– Kudeaketa, ebazpena, ebazpen-epea eta errekurtsoak.\n2.– Kasuan kasu, deialdi honetako dirulaguntzak emateko zein ukatzeko, banakako eta berariazko ebazpena emango du Lanbide-Euskal Enplegu Zerbitzuko zuzendari nagusiak.\nDirulaguntzaren emate-ebazpenean datu hauek adieraziko dira: dirulaguntzaren zenbatekoa, ordainketa-modua eta justifikazioa, hala badagokio.\nDirulaguntza ukatzen duen ebazpena ematen bada, arrazoiak azaldu beharko dira, hau da, berariaz adierazi beharko da eskaera zergatik ukatu den.\n3.– Eskabideak aurkezten diren hurrenkeran aztertuko dira, eta hurrenkera horretan emango zaizkie laguntzak deialdiko betekizunak eta baldintzak betetzen dituztenei, harik eta aurrekontu-zuzkidura amaitu arte. Kreditua handitzen ez bada, aurrekontu-zuzkidura amaituta, geratzen diren eskabideei ezezkoa emango zaie, eta EHAAn argitaratuko da horren berri, Lanbide-Euskal Enplegu Zerbitzuko zuzendari nagusiaren ebazpen baten bidez.\n4.– Eskabideak ebazteko eta ebazpenak jakinarazteko gehieneko epea sei hilekoa da, eskaera bideratzeko eskumena duen organoaren erregistroan eskabide hori sartzen denetik aurrera; epe hori igarota, interesdunari ez bazaio ebazpenik jakinarazi, dirulaguntza ukatutzat hartuko da.\n5.– Lanbide-Euskal Enplegu Zerbitzuko zuzendari nagusiaren ebazpenak amaiera ematen dio administrazio-bideari, eta, haren aurka, aukerako berraztertze-errekurtsoa aurkeztu ahal izango zaio organo horri, hilabeteko epean, ebazpena jakinarazi eta hurrengo egunetik aurrera; bestela, administrazioarekiko auzi-errekurtsoa ere jar daiteke zuzenean, Vitoria-Gasteizko Administrazioarekiko Auzien Epaitegian, bi hilabeteko epean, ebazpena jakinarazi eta hurrengo egunetik aurrera.\n6.– Publikotasunaren printzipioa betetzeko, Euskal Herriko Agintaritzaren Aldizkarian, Lanbideko zuzendari nagusiaren ebazpenaz emango da jakitera zer enpresak jaso duten dirulaguntza deialdi honen babesean eta zenbateko laguntza jaso duten. Nolanahi ere, ebazpena berariaz eta banan-banan ere jakinaraziko da.\nErakunde onuradunen zerrenda argitara emango da Europako Parlamentuaren eta Kontseiluaren 2013ko abenduaren 17ko 1303/2013 (EB) Erregelamenduaren 115. artikuluko 2. atalean aurreikusitako zerrenda publikoan.\nHonela ordainduko dira deialdi honen babesean emandako dirulaguntzak:\n– % 60, eskabidea ontzat hartzen den unean ordainduko da.\nAdministrazioak laguntzak ordaindu ahal izateko, erakunde eskatzaileak inskribatuta egon behar du Eusko Jaurlaritzako Ogasun eta Ekonomia Sailaren Kontrol Ekonomikoko Bulegoaren Hirugarrenen Erregistroan.\nErakundea ez badago erregistratuta, edo Ekonomia eta Ogasun Sailaren Hirugarrenen Erregistroko banku-datuak aldatu nahi baditu, inprimakia bete beharko du hemen adierazitako ereduari jarraituz. Inprimakia honako helbide honetan eskuratu daiteke: https://www.euskadi.eus/eusko-jaurlaritza/-/hirugarrenaren-datuen-aldaketa/. Haren formularioa, bestalde, Euskal Autonomia Erkidegoko administrazio publikoaren egoitza elektronikoan ezagutaraziko da.\nLaguntza loturik badago Ekonomia Jardueren gaineko Zergako Tarifen Bigarren eta Hirugarren Ataletan sailkatutako lanbide-jarduerak egitearekin, Zerga arautzen duen araudia aplikatzean egokitu litekeen Pertsona Fisikoen Errentaren gaineko Zergaren (PFEZ) konturako atxikipenak kendu egingo dira dirulaguntzaren zenbatekotik, eta jarduera hastearen ondorioz PFEZren atxikipen-tasa aplikatu ahal izateko (jarduera-hasieraren zergaldian eta hurrengo bietan), pertsona eskatzaileak Lanbideri eman behar dio aplikatzea eragiten duten gorabeheren berri, jakinarazpen sinatua aurkeztuz helbide honetan dagoen ereduaren arabera: http://www.lanbide.euskadi.eus.\nErakunde onuradunaren betebehar izango dira Dirulaguntzei buruzko azaroaren 17ko 38/2003 Lege Orokorraren 14. eta 46. artikuluetan oro har ezarritakoak, bai eta Euskadiko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuaren 50.2 artikuluan jasotakoak ere, eta, bereziki, honako hauek:\nb) Diruz lagundutako kontratazioak hasten diren unean Euskal Autonomia Erkidegoko lantokietan dagoen langileria finkoaren enplegu-mailari eustea, txanda-kontratua egin osteko 20 hiletan. Ondorio horietarako, kasu hauetan ez da ulertuko betebeharra ez dela bete: lan-kontratuak azkentzea erretiroengatik, bidezko deklaratutako kaleratzeengatik, dimisioagatik, heriotzagatik, langileen ezintasun iraunkor osoagatik, absolutuagatik edo baliaezintasun handiagatik, edo probaldian zeharreko ebazpenagatik. Hala ere, enpresak bere langileria finkoaren lanpostuen % 65i eutsi beharko dio edozein kasutan ere. Enplegu-mailei eusteko betebeharra bete ezean, dirulaguntza itzuli beharko da.\nd) Langileen legezko ordezkaritzari edo, halakorik ez badago, langileei beraiei jakinaraztea zer-nolako neurriak garatu nahi dituen enpresak deialdi honetako dirulaguntza izan dezaketen jarduketen gainean; berariaz zehaztu beharko du zer pertsonari eragiten dion eta zer kontratazio aurreikusten diren, erretiro partzialeko baldintzekin batera.\nf) Beste edozein administrazio publikok edo erakunde publikok edo pribatuk laguntzaren bat edo dirulaguntzaren bat ematen badie helburu bererako, horren berri eman beharko diote Lanbide-Euskal Enplegu Zerbitzuari.\ng) Diruz lagundutako jardueraren xedeari edo izaerari nabarmen eragin diezaiokeen edozein gertaeraren berri ematea Lanbide-Euskal Enplegu Zerbitzuari. Horretaz gain, Ekonomia eta Ogasun Saileko Kontrol Ekonomikoko Bulegoak eta Herri Kontuen Euskal Epaitegiak beren eginkizunen jardunean eskatzen duten informazio guztia ematea, arau honen oinarrien arabera eskuratutako dirulaguntzei buruzkoa.\nh) Honako hauen egiaztatze-jarduketei eta finantza-kontrolei baiezkoa ematea eta eskatutako informazio oro ematea: Lanbide-Euskal Enplegu Zerbitzua, Lan eta Enplegu Saila, Ogasun eta Ekonomia Saileko Kontrol Ekonomikoko Bulegoa, eta Europako funtsen kontrol-instantziak.\nj) Beren-beregi jasotzea edo adieraztea Lanbidek eta Europako Gizarte Funtsak elkarrekin finantzatu dituztela –Gazte Enplegurako 2014-2020 Programa Operatiboaren esparruan edo EAEko 2014-2020 EGIF Programa Operatiboaren esparruan– deialdi honen babesean diruz lagundutako jardueren komunikaziorako, hedapenerako edo argitalpenerako material eta ekintza guztiak.\nk) Gutxienez, 2026ra arte gordetzea eta zaintzea diruz lagundutako kontratu guztiei buruzko dokumentazioa, inoiz egiazta baitaiteke deialdi honen arabera bete beharreko konpromiso eta betebehar guztiak bete direla.\n1.– Deialdi honetan adierazitako laguntzak minimis arauari lotuko zaizkio; Batzordearen 2013ko abenduaren 18ko 1407/2013 Erregelamenduan (Europar Batasuna) dago xedatuta arau hori, Europar Batasunaren Funtzionamenduari buruzko Tratatuaren 107. eta 108. artikuluak aplikatzeari buruzko erregelamendua izanik. Kalifikazio horren ondorioz, enpresa bakar bati emandako «minimis» laguntzen guztizko zenbatekoa ez da 200.000 eurotik gorakoa izango hiru zerga-ekitalditan.\n13. artikulua.– Ez-betetzeak\nDeialdi honetako erakunde onuradunek jasotako zenbatekoak eta legezko interesak –laguntzak ordaintzen direnetik aurrerakoak– itzuli beharko dituzte, baldin eta honako xedapen hauetan oro har aurreikusitako betebeharrak betetzen ez badituzte: Dirulaguntzei buruzko azaroaren 17ko 38/2003 Lege Orokorraren 14. artikulua eta azaroaren 11ko 1/1997 Legegintzako Dekretuaren bidez onartutako Euskadiko Ogasun Nagusiaren Antolarauei buruzko Legearen testu bateginaren 50.2 artikulua. Zenbatekoak eta interesak itzuli beharko dituzte, orobat, deialdi honetan ezarritako betebehar espezifikoak betetzen ez badituzte edo azaroaren 17ko 38/2003 Lege Orokorraren 37. artikuluan eta Euskadiko Ogasun Nagusiaren Antolarauei buruzko Legearen testu bateginaren 53.1 artikuluan dirulaguntzak itzultzeko ezarritako kasuetako batean sartzen badira. Itzuli beharrekoak itzultzeko, xedapen horretan eta abenduaren 17ko 698/1991 Dekretuan horretarako ezarritako prozedurari jarraituko diote (698/1991 Dekretua, Euskal Autonomia Erkidegoaren Aurrekontu Orokorren kargura ematen diren dirulaguntzen bermeei eta horiek itzultzeari buruzko erregimen orokorra arautzen duena, eta horien kudeaketan parte hartzen duten erakunde laguntzaileen betekizunak, araubidea eta betebeharrak). Aipatutako kopuru horiek diru-sarrera publikotzat joko dira, legezko ondorio guztietarako.\n1.– Lanbide-Euskal Enplegu Zerbitzuaren zuzendari nagusiak abiaraziko du itzulketa-prozedura, eta idazkia bidaliko dio enpresa onuradunari, ez-betetzea eragin duen edo duten gertaera edo gertaerak jakinarazteko, eta adieraziko dio hamabost eguneko epea duela egokitzat jotako alegazioak edo egiaztagiriak aurkezteko. Prozedura hori hasten denean, eten egingo dira egiteko dauden ordainketak, halakorik egonez gero.\n2.– Alegazioak aurkezteko epea igaro eta halakorik aurkeztu ez bada, edo aurkeztutako alegazioak onartu ez badira, Lanbide-Euskal Enplegu Zerbitzuko zuzendari nagusiak ebazpen bat emango du. Hamabi hilekoa izango da itzultzeko prozedurari buruzko ebazpena jakinarazteko gehieneko epea.\n3.– Ebazpenak arauren bat urratu dela iritziz gero eta dirulaguntza osorik edo partez jasotzeko eskubidea galdutzat emanez gero, interesdunak Euskal Autonomia Erkidegoko Diruzaintza Nagusiari itzuli beharko dizkio dagozkion diru-zenbatekoak, bi hilabeteko epean, ebazpena jakinarazten denetik hasita. Epe hori borondatezko epea izango da.\n4.– Borondatezko epean dirulaguntza itzultzen ez bada, hura berreskuratzeko premiamendu-bidera jotzeko izapideak hasiko dira.\n15. artikulua.– Datuen babesari buruzko informazioa.\nDatu pertsonalen babesaren arloan, Lanbide-Euskal Enplegu Zerbitzuak bi xedapen hauen arabera jokatuko du: Datuak Babesteko Erregelamendu Orokorra (EB 2016/679 Erregelamendua) eta Datu Pertsonalak Babesteko eta Eskubide Digitalak Bermatzeko 3/2018 Lege Organikoa. Lortutako datu pertsonalak «Enplegurako eta enplegu-prestakuntzarako dirulaguntzak» izeneko tratamendu-jardueraren barruan egongo dira. Jarduera horren arduraduna Lanbide da, eta haren helburua da Lanbideren eskumen diren enplegu-politika aktiboekin zerikusia duten dirulaguntzak kudeatu eta kontrolatzea, bai eta iruzurra pertsegitzea eta datuak estatistiketarako erabiltzea ere. Lortzen diren datuak beharrezkoak dira Lanbideri emandako botere publikoak gauzatzeko eta lege-betebeharrak betetzeko, eta arlo horretan eskumena duten administrazio publikoei komunikatu ahal izango zaizkie.\nDatuen titularrek eskubidea dute beren datuak irispidean izateko, zuzentzeko eta ezerezteko, bai eta tratamenduaren aurka egiteko eta tratamendua mugatzeko ere. Horretarako, idatzizko komunikazio bat bidali behar dute Lanbide-Euskal Enplegu Zerbitzura (Jose Atxotegi kalea 1, 01009 Vitoria-Gasteiz).\nDatuen babesari buruzko informazio gehiago dago hemen: https://www.euskadi.eus/informazio-klausulak/web01-sedepd/eu/gardentasuna/074300-capa2-eu.shtml.\nDirulaguntzen deialdi honi honako arau hauetan bildutako dirulaguntzei buruzko araubide juridikoa aplikatu behar zaio: Dirulaguntzei buruzko azaroaren 17ko 38/2003 Lege Orokorra eta hura garatzen duen Erregelamendua (uztailaren 21eko 887/2006 Errege Dekretuaren bidez onartua). Era berean, arau hauetan xedatutakoa ere aplikatuko da: Euskadiko Ogasun Nagusiaren Antolarauei buruzko testu bateginaren VI. titulua eta VII. tituluko III. Kapitulua –azaroaren 11ko 1/1997 Legegintzako Dekretuaren bidez onartu zen testu bategina–, eta abenduaren 17ko 698/1991 Dekretua (horretan arautzen dira Euskal Autonomia Erkidegoaren Aurrekontu Orokorren kargurako dirulaguntzen bermeen eta itzulketen araubide orokorra eta bertan ezartzen dira horien kudeaketan parte hartzen duten erakunde laguntzaileen betekizunak, araubidea eta betebeharrak).\nDirulaguntzak Europako Gizarte Funtsak kofinantzatu dituenez, bete beharrekoak dituzte Europako Parlamentuaren eta Kontseiluaren 2013ko abenduaren 17ko 1303/2013 (EB) Erregelamendua, eta Europako Parlamentuaren eta Kontseiluaren 2013ko abenduaren 17ko 1304/2013 (EB) Erregelamendua, Europako Gizarte Funtsari buruzkoa eta Kontseiluaren 1083/2006 (EE) Erregelamendua indargabetzekoa.


Bizkaiak asteartean emango dio hasiera hondartzen denboraldiari - Deia\nBizkaiak asteartean emango dio hasiera hondartzen denboraldiari\ndeia.eus 31.05.2021 | 21:46\nHondartzen denboraldiaren aurkezpena Isuntzan. BFA\nHondartzen denboraldiaren aurkezpena Isuntzan.\nBILBO. Astearte honetan, ekainaren hasierarekin batera, Bizkaiko Foru Aldundiak 2021eko hondartzen denboraldiari emango dio hasiera. Iaz bezala, koronabirusaren pandemiari aurre egiteko neurriak egongo dira aurten ere bai.\nHondartzetan osasun agintaritzek ezarritako segurtasun distantzia mantendu ahal izateko bisitarien etorrerak arautu behar dira, eta horretarako iazko sistema errepikatuko da eta hondartzainek eta sorosleek hondartzetako okupazioa neurtuko dute.\nOkupazioari buruzko informazioa modu honetan jakinaraziko da:\nHondartzetan bertan megafoniaren bitartez eta hala dagokionean, anbar koloreko bandera jarriko da erabiltzaileek jakin dezaten edukiera betetzen ari dela eta modu antolatuan hondartzatik irteten hasi daitezen. Bandera hori izango da pertsona kopuruaren berri emateko erabiliko den bakarra; gainerakoak, pandemiaren aurreko denboraldietan adierazten zutena jakinarazteko erabiliko dira, hau da: bandera berdea, bainu librea; horia, arretarekin bainatu beharra; gorria, bainua debekatuta, eta igerilari bat ezabatuta duen bandera zuriak esan nahiko du uraren kalitatea ez dela bainatzeko egokia.\nBizkaiko Foru Aldundiaren hondartzen webgunean okupazioaren maila jakinarazteko panpina berde bat, bi panpina anbar eta hiru panpina gorri erabiliko dira.\nEta Bizkaiko Foru Aldundiak iaz martxan jarri zuen BizkaiUP aplikazioan sistema bera erabiliko da; aplikazio hori telefono mugikor guztietan deskargatu ahal izango da. Aplikazio horretan edukiera mailak eta hondartzetako ezaugarriekin lotutako bestelako informazioa eta udalek une bakoitzean ezarri ditzaketen neurriak jasoko dira, besteak beste, aparkalekuetako zonen itxiera perimetralak, hondartza dinamikoa ezartzea, sarbideekin lotutako kontuak, eta abar.\nHondartzen unean uneko egoera webgunean eta BizkaiUPen kontsultatzeko aukera egongo denez, Bizkaiko Foru Aldundiak eta udalek iaz egin zuten deialdia berresten dute eta herritarrei eskatu diete tresna digital horiek erabiltzeko eta hondartzetara joan aurretik egiaztatzeko edukiera egokia dela.\nGainera, hondartzainak eta sorosleak udalekin modu iraunkorrean harremanetan egongo dira edukiera gehienezko uneetan ezarri beharreko neurriak zehazteko; horrelakoetan, udaltzainek eta ertzainek jardungo dute, osasun agintaritzek ezarritako araudia ezartzeko ardura duten kidegoak diren heinean.\nAgintaritza horiek zehaztuko dute une bakoitzean hondartzetara taldean zenbat pertsona sartu ahal izango diren eta taldeen artean zenbateko distantzia mantendu behar duten eta pandemiaren bilakaeraren arabera, espazio publikoez disfrutatzeko baldintzen gainerako aldaketak zeintzuk diren.\nEdonola ere, iaz emandako gomendioa mantentzen da, hau da, hondartzan hiru ordu baino gehiago ez egotea, hala, txandakatzea bermatzeko eta ahalik eta pertsona gehienek hondartzez disfrutatu ahal izateko.\nAgintaritza horiek zehaztuko dute baita ere une bakoitzean hondartzetan maskara nola erabili beharko den.\nEz ohiko denboraldi honetan ere Bizkaiko Foru Aldundiak urtero hondartzetan ematen dituen zerbitzu guztiak martxan izango ditu, eta horretarako 5,2 milioi euroko inbertsioa egingo du.\nAzken horietan Istripuak Prebenitzeko, Sorospen eta Laguntza Zerbitzuko langileek lan egingo dute, zehazki, uretako 152 soroslek eta beste 20 langilek -koordinatzaileak, logistikako langileak, patroiak eta laguntzaileak-. Egunero lanean egongo dira 6 koordinatzaile eta 88 sorosle 24 sorospen postutan banatuta. 11:00etatik 20:00etara emango dute zerbitzua, hondartzen denboraldiko egun guztietan zehar.\nErreskateetarako materiala hondartza bakoitzeko ezaugarrien arabera banatuko da, baina orokorrean, salbamendurako 4 ontzi, Bilboko, Getxoko, Bermeoko eta Ondarroako biltegietan egongo diren ordezko 4 ontzi, uretako 4 motor eta biltegi horietan gordeta egongo diren ordezko 4 uretako motor, 3 quad eta erreskateko 10 buggye (horietariko 3 elektrikoak), lur orotarako 3 ibilgailu, 6 turismo elektrikoz osatutako flota ekologiko bat (hibridoak eta gasezkoak, zona bakoitzeko koordinatzaileentzat), zaintzako 14 dorre, desfibriladore erdi-automatikoak, 24 glukometro, 23 pulsioximetro, immobilizazioko 24 esku-ohe eta bihotz-biriketako bizkortzea neurtzeko 24 tresna eskuragarri egongo dira.\nGainera, sorosleek bi "wave board" izango dituzte; ontzi horretan, uretako motorrari plataforma bat lotzen zaio pertsona gehiago garraiatu ahal izateko.\nAurten, 2020an bezala, pandemiaren ondorioz sorospen postuan arreta behar duten pertsonei zuzendutako protokoloa egokituko da. Hala, sorospen postura igarotzeko seinaleak jarriko dira eta laguntza behar duten pertsonek eskuak garbitu beharko dituzte hidrogelarekin eta sorosleek emandako maskara (edo beraiena) jarri beharko dute sorospen postura sartu aurretik. Sorospen zonan bakarrik bi pertsona egon ahalko dira, soroslea eta arreta jaso behar duen pertsona, honako salbuespenekin: laguntza emateko tekniketan pertsona bat baino gehiago behar izatea; kasu horretan, sorosle bat baino gehiago egon ahalko dira, eta bestetik, arreta behar duen pertsona adingabea edo menpekotasuna duen pertsona bat izatea; kasu horretan, heldu batekin egon ahal izango da, eta azken horrek ere eskuak garbitu beharko ditu eta maskara jantzi beharko du sorospen gunera sartu aurretik. Gainerako kasuetan, ahaideak edo laguntzaileak sorospen postuaren kanpoaldean geratuko dira. Arreta jaso ondoren, erabiltzaileek eskuak garbitu beharko dituzte berriz ere hidrogelarekin, eta maskara bota nahi badute, bertan egongo da horretarako zakarrontzia.\nHondartzainen zerbitzuan 30 pertsona egongo dira aurten lanean eta lankidetza estuan jardungo dute Istripuak Prebenitzeko, Sorospeneko eta Laguntzako Zerbitzuarekin, Ertzaintzarekin eta hondartzen udalerrietako Udaltzaingoarekin. Prebentzio neurri gisa, beti maskara jantzita izango dute hondartzetan.\nHorrez gain, hondartza guztietan 'Ume Galduak' izeneko eskumuturreko zerbitzua ere egongo da; zerbitzu horren xedea hondartzetan galduta dauden zortzi urte baino gutxiagoko adingabeak identifikatzea da.\nGARBIKETA ETA EKIPAMENDUA\nHondartzen garbiketa zerbitzuan lanean egongo dira 80 pertsona ordutegi ezberdinetan ekainetik irailera. Langile horiek ekipo mekanikoak erabiliko dituzte, besteak beste hondartzak garbitzeko makinak, kamioiak, traktoreak, ekortzeko gailuak eta bahegailuak, mantentze materialak garraiatzeko kutxa irekiko kamioia, 4x4 pick-up-ak (batek plataforma jasotzailea izango du) eta eskuzko bahegailuak baita ere.\nDenboraldi honetan ez da egongo zakarrontzirik ezta bidoirik hondartzetan. Ontzi horiek hondartzetako sarreretan egongo dira, hondartzetatik kanpo, eta ez dute estalkirik izango eta, hala, erabiltzaileek ez dituzte ukitu beharko. 290 zakarrontzi eta 42 bidoi jarriko dira hondakinak biltzeko, baina kopurua aldatu ahal izango da beharren arabera.\nHondartzetako ekipamenduei dagokienez, aurten 113 dutxa (230 ihinztagailu, izan ere, eskuragarri zeuden erdiak kendu dira osasun agintaritzek ezarritako segurtasun distantziak mantentzeko), 80 iturri, hankak garbitzeko 80 zona, parriladun 367 plataforma eta egurrezko pasabideko 1.920 metro jarriko dira.\nBeste urte batez ere, 'Hondartza denontzat' bainatzeko laguntza zerbitzua martxan egongo da uztailaren 1etik abuztuaren 31ra La Arenan, Ereagan, Plentzian, Mundakan, Lekeition eta Ondarroan, goizeko 11:15etik arratsaldeko 18:45era. Zerbitzu hori ere egungo inguruabarretara egokituta egongo da eta osasun agintaritzek ezarritako prebentzio neurriak aplikatuko dira martxan jartzen den unean.\nOstalaritzako gaikako zabor bilketa sustatzeko kanpaina abiarazi du Bilbok.\nEuskaraz argitaratutako lehen liburuaren indarraldia.\nLur-jausiek kaltetutako Etxebarriko magala sendotzeko lanak hasi dira.


Garaiaren DNA – GARAIA Parque Tecnológico\nEgitasmo publiko-pribatu bat da, eta hauek dira bere trakzio indarrak: MONDRAGON Korporazioa, Mondragon Unibertsitatearen eta 6 zentro teknologikoren ezagutza zientifikoaren babesa, eta maila goreneko erakunde publikoen laguntza.\nIndustria sare emankorra eta tradizio berritzailea duen eskualde batean kokatua, GARAIA Parke Teknologikoak enpresen, zentro teknologikoen eta unibertsitatearen arteko harreman gurutzatuak sustatzen ditu lankidetza eredu baten bitartez, eta, ondorioz, marko ezin hobea da beren negozio ideiak martxan jarri nahi dituzten enpresa berriak eta ekintzaileak kokatzeko.\nGARAIAn enpresa proiektuaren fase guztietan lagun egiten dugu. Izan daiteke fase goiztiarrean dagoen proiektu bat, izan daiteke hazkunde fasean zein sendotuta dagoen bat, zeren eta berrikuntza prozesuaren barruan esku hartzen duten eragile desberdinak biltzen baitira GARAIAn: Unibertsitatea, Inkubagailua, Klusterra, zentro teknologikoak, Living Lab-a, Jabetza Industrialaren Agentzia; izan ere, ekosistema berezi bat da, non ekintzailetza eta negozio berriak abian jartzea bultzatzen den.\nGARAIAri lotuta egoteak berekin dakar ezagutza eta teknologia transferitzeko nazioartean dagoen sarerik handienetako bateko kide izatea, izan ere, GARAIA kokatuta dagoen eskualdean Europako industria kontzentraziorik handienetako bat dago. Gainera, lan ingurune atsegin eta dinamikoa eskaintzen dugu, instalazio modernoz hornitua, non esperientziak partekatzeko, dinamika desberdinetan parte hartzeko eta egunero antolatzen diren tailer, ikastaro eta ekitaldi interesgarrietara joateko aukera izango duzun.\neskualdean ezarritako zentro teknologikoak eta ikerketa zentroak.\nunibertsitate ikasleak, giza kapital gazte eta prestatua.\nSektore desberdinetako enpresak, parke teknologikoan kokatuak\nHoriek dira urtero GARAIAtik pasatzen direnak.\nGARAIA kokatuta dagoen lekua Europako kontzentrazio industrialik handieneko eskualdeetako bat da. Debagoieneko BPGaren %50 ia, jarduera industrialen bidez sortzen da. Datu hori, Euskadin, %24,3koa da; Estatuan, berriz, %15ekoa.\nEkosistemari eusten dion oinarrietako bat zera da: loturak sortzeko gaitasuna izatea enpresen, zentro teknologikoen, unibertsitatearen eta berrikuntza proiektuan esku hartzen duten gainerako eragileen artean. Gainera, nazioarteko hainbat saretan dago.\nMondragon Unibertsitatea (MU) industriarekin duen hurbiltasunagatik da ezaguna, eta, eskualdean dauden 5 campusetatik abiatuz, inguruneak inguruneak eskatzen dituen gaitasun eta ezagutzetan prestatutako 5.500 unibertsitate ikasle ematen dizkio GARAIA inguruneari.\nBalio erantsi handiko ekosistema bat edukitzeko, puntako zentro teknologikoak behar dira ekosistema horren beharrei erantzun ahal izateko. 6 zentro teknologikoak –Ikerlan, Edertek, Isea, IK4-Ideko, CS Stirling eta Koniker– punta-puntako zentroak dira Europan, eta ekosistemaren potentzial handiaren erakusle dira.\nMakina-erreminta, automobilgintza eta abarreko sektoreetan diharduten enpresen kontzentrazio handiaren ondorioz, GARAIA inguruneak ezagutza espezifikoak garatu ditu mekatronikaren, fabrikazio aurreratuaren, Big Dataren eta material berrien alorretan; hala, erreferentziako industri ekosistema bihurtu da Garaia.\nEredu kooperatiboa (MONDRAGON)) indartsu ezarririk dagoela eta, eskualde hau nazioarteko erreferente bihurtu da enpresa arloko gizarte erantzukizunaren alorrean. Hala,266 erakundek eta I+Gko 15 zentrok osaturiko komunitate bat sortu da, non 80.500 pertsona baino gehiagok lan egiten duten.


Antiguo - Gune eszenikoa. Imanol Larzabal aretoa - Donostia Kultura\nAntiguo - Gune eszenikoa. Imanol Larzabal aretoa\n240 pertsonentzako edukiera bi solairutan.\nLanegunak: egun erdia 496,00 EUR (+BEZ).\nLanegunak: egun erdia (10 egun edo gehiago) 400,00 EUR (+BEZ)\nLanegunak: egun osoa 885,00 EUR (+BEZ)\nLanegunak: egun osoa (10 egun edo gehiago) 735,00 EUR (+BEZ)\nJaiegunak eta jai-bezperak: egun erdia 595,00 EUR (+BEZ)\nJaiegunak eta jai-bezperak: egun osoa 1.070,00 EUR (+BEZ)\nPrezio gisa txarteldegiko diru-bilketaren ehuneko jakin bat ezarri ahal izango da. Irabazi-asmorik gabeko elkarteen kasuan eta elkartearen berezko helburuekin lotutako jardueretarako alokatzea eskatzen dutenean, hau da, irabazi-asmoa ez dagoenean, dagokion alokairuaren prezioaren % 50eko deskontua egin ahal izango da, astelehenetik larunbateko 15:00ak arte. Larunbateko 15:00etatik astelehen goizera arte % 30eko deskontua egingo da.\nPrezio publiko guztiak\nGune eszenikoa. Imanol Larzabal aretoa


Feministok Gasteizko kaleak hartu genituen larunbatean\nEuskal Herriko Mugimendu Feministak deitutako manifestazioak (eta egunak) izugarrizko erantzuna izan zuen Gasteizen.\nMilaka eta milaka lagun elkartu ginen, amorrua eta indarrak elkarbanatu eta indarkeria matxisten aurrean hamabi erantzun ematen jarraitzeko.\nJarraian, euskal hedabideetan egindako jarraipena bildu dugu:\n(...) Irakurtzen jarraitu eta argazki galeria ikusteko\nEuskal Herriko mugimendu feministak indarkeria matxisten aurka antolatutako manifestazioak 12.000 lagun bildu ditu Gasteizen. Emakumeek euren bizitzen protagonista izatea aldarrikatu dute.\nAhotsa.info.k ere eguneko irudiekin bideoa osatu du.\nEkinklik Argazkiak.ek ere eguneko irudiak bildu ditu bere webgunean


Txikipedia:Abdomen - Wikipedia, entziklopedia askea.\nGizaki baten eta artropodo baten burua, toraxa eta abdomena erakusten ditu irudi honek.\nAbdomena gizakiaren eta beste hainbat animaliaren gorputzeko atal bat da, toraxaren eta pelbisaren artean dagoena.\nOrnodunen kasuan, gorputz-enborraren beheko zatia da, sabelaldea hartzen duena. Barruan, digestio-aparatuaren, gernu-aparatuaren eta ernaltze-aparatuaren zenbait organo dauzka. Artropodoen eta anelido batzuen kasuan, gorputzeko atzeko zatia da.\nGizakietan, beraz, gorputz-enborraren beheko zatia hartzen du abdomenak. Goiko aldean, diafragmak bereizten du toraxetik; behean pelbisak eusten dio; atzetik bizkarrezurrak eta muskulu edo gihar ahaltsu batzuek mugatzen dute, eta aurretik abdomenaren paretak. Abdomen barrualde osoa peritoneo deritzan ehunaren barruan dago kokaturik eta heste guztiak ditu barnean. Hesteez gainera, urdaila, gibela, barea, pankrea, giltzurrunak eta maskuri edo puxika dira abdomenean dauden organo garrantzitsuenak.\nIntsektuen abdomena[aldatu | aldatu iturburu kodea]\nIntsektuen kasuan, gorputzak hiru atal ditu: burua, toraxa eta abdomena. Intsektuen hanka eta hegalak toraxari lotuta egoten dira, inoiz ez abdomenari.\nArmiarmen abdomena[aldatu | aldatu iturburu kodea]\nArmiarmek bat eginda dituzte burua eta toraxa, eta abdomena aparte.


EUSKADIKO EGABK ESTRATEGIA ATLANTIKOARI BURUZKO EUROPAR BATZORDEAREN EBALUAZIOAN PARTE HARTU DU TXOSTEN BERRIAREKIN > CES Vasco\nEUSKADIKO EGABK ESTRATEGIA ATLANTIKOARI BURUZKO EUROPAR BATZORDEAREN EBALUAZIOAN PARTE HARTU DU TXOSTEN BERRIAREKIN\nasteazkena, 25 urriak 2017\nIrailaren 25ean Sare Transnazional Atlantikoaren Batzar Nagusiak Estrategia Atlantikoaren Ekintza Plana inplementatzeari buruzko txostena onartu zuen. Sarean fatxada atlantikoaren eskualdeetako ekonomia eta gizarte eragileak daude eta burua Francisco José Huidobro, Euskadiko EGABren presidentea, da. Estrategiaren Ekintza Plana denboraldiaren erdian egonik, txostenak Europar Batzordea ebaluatzen ari den unean ikusi du argia eta helburua prozesuan laguntzea da. Horretarako, fatxada atlatikoaren barruan eskualde desberdinetako itsas ekonomikako eragileei elkarrizketak egin zaizkie eta Estrategian lotura duten europar proiektuak egituratzearen inguruan beren ezagutza eta esperientzia eskaini dituzte.\nEuskadiko EGABk egindako ekarpenari dagokionez, euskal itsas ekonomiako eragile adierazgarrienek parte hartu dute. Horiek gure erakundeari itsas arro atlantikoan hazkuntza urdina bultzatzera eta Eremu Atlantikoaren lurralde kooperazioa dinamizatzera bideratutako europar tresnaren kezkak eta itxaropenak azaldu dizkiote. Gainera, Euskadiko EGAB txostenaren hizlaria izan da, Nouvelle Aquitaineko CESERko ordezkariekin batera. Hala, egiteko orduan bere zeregina erabakigarria suertatu da. Halaber, DG MAREko eragileek, Ekintza Plana ebaluatzen ari direnek, Euskadiko EGABri elkarrizketa egin diote, STA ordezkatzen baitu.\nSTAk onartu duen txostenak estrategia abiarazteko 2015eko otsailean egindakoa jarraitzen du eta garai hartan antzeman ziren arazoak oraindik mantentzen direla eta, horrez gain, batzuetan biziagoak edo aregotuagoak daudela, egiaztatu du. Txostenak azpimarratzen dituen arazoak kontuan hartuta, hurrengoak nabarmen daitezke: proiektuak finantzatzeko aukeretan hobekuntzarik eza, Europar Batasunak finantzatzen dituen proiektu desberdinen artean estrategia ikusgaia ez izatea eta Estrategiaren gobernamendu aparatuaren ahulezia. Hala, proposamen sorta zabala jasotzen du, arazoak bideratu eta estrategia arrakastatsua izaten laguntzeko. Helburua Europar Eremu Atlantikoan nahi handiagoko kooperazioa, egituratuagoa, bultzatzea da. Txostena Bruselan, Europako Ekonomia eta Gizarte Gaietarako Batzordearen egoitzan, jendaurrean aurkeztuko da, Estrategia Atlantikoarekin zerikusia duten gaietan STAk lankidetzan baitihardu.\nGaur egun, STAren txostena Europar Batzordeko MARE Zuzendaritza Nagusian aztertzen ari dira planaren inplementazioari buruzko ebaluazio prozesuaren esparruan. Izan ere, Europar Batzordeak hurrengo urteko lehenengo hiruhilekoan txostena egingo du eta baliteke hurrengo hilabeteetan plana berraztertzeko proposamenak gauzatzea.\nSTAk Estrategia Atlantikoaren inplementazioari arreta eskaintzen jarraituko dio eta, xede horrez, jarripena egingo du eta, bereziki, ebaluazioaren emaitzak eta planak izan ditzakeen aldaketak kontuan hartuko ditu.\nBatzar Nagusiak 25ean eskualde atlantikoetan Brexitaren eragina aztertzeko lantaldea sortzea erabaki zuen. Lanak iraupen laburra izango du, hain zuzen ere, interesa Brexita eraginkor bihurtzearen aurrean ondorioak aurreratzea baita. Ondorioz, 2018ko udara arte garatuko da lana eta STAren bazkide bakoitzak Erresuma Batua Europar Batasunetik irteten denean bere eraginpeko arloak identifikatuko ditu. Fatxada atlantikoaren eskualde multzoari buruzko informazioak eremu bateragarriak adieraziko ditu. Halaber, eskualdeetako, nazioetako eta Europako agintariek arreta handiagoa ezarri beharko dutenak zehaztuko ditu. Xedea Brexitaren kalteei aurre egiteko neurriak hartzea da. Era berean, Erresuma Batuak uzten duenean, Europar Batasunean Gune Atlantikoaren ahulezia arintzeko zeharkako alderdiak ere landuko dira.


Lau urrats eta kitto, dantzan ikasteko metodoa — dantzan.eus\nHemen zaude: Hasiera › Komunitatea › Dantzan Ikasi › Lau urrats eta kitto, dantzan ikasteko metodoa\n“Dantzan ikasteko metodologia da Lau urrats eta kitto!, eta ez dantzak ikastekoa” azaldu dute Maritzuli konpainiako Jon Olazkuagak eta Jon Iruretagoienak. Berez Olazkuagarekin batera Claude Iruretagoiena konpainiako zuzendaria eta metodologiaren sortzailea zen Beasaingo ikastaroa eskaintzekoa, baina azken momentuko arazoak tarteko, Jon semea gerturatu da.\nHogei urte pasa dira haurrei dantzan irakasteko modu hau lantzen hasi zirela Maritzuliko kideak. Dantzan Ikasin behin baino gehiagotan eman digute beraein tresnaren berri, baina oraingoan sakonago landu nahi izan dugu, eta lau egunetan banatu dugu tailerra. Azaroaren 28an egin dugu lehena.\nOsasun neurrietara egokituta\nHasiera batean goiz osoko saioak aurreikusi genituen, baina bizi dugun pandemia egoera dela eta hartu beharreko osasun neurriak kontuan izanda, aldaketak egin behar izan ditugu ordutegiari eta aforoari dagokionez. Ikastaroan izena emandako guztiak batera elkartu beharrean bi taldetan banatu ditugu partaideak, eta bi orduko saioak egin ditugu.\nOlazkuagak eta Iruretagoienak sarrera teorikoa egin digute lehendabizi. Haurrei edo hasiberriei dantzan erakusteko darabilten tresnaren nondik norakoak azaldu dizkigute aurrena. Argiago ulertzeko, beraien ikusgarrietako irudi batzuk proiektatu dituzte.\nIkusita baino, ordea, arituz ulertzen da hobekien, eta dantzan jarri gaituzte; hasiberriak bagina bezala oinarri-oinarritik. Dantza-maisuek azaldu digute haurrei dantza osoak erakutsi nahi izaten dizkiegula hasiera-hasieratik, eta hori ez da agian erarik egokiena. Beraiek ikusi dute dantzen oinarrira joan behar dela, urratsen mamiari heldu behar zaio eta gero pixkanaka horiek konbinatu eta garatuko dira, “pauso sinpleen konbinazioa da Lau urrats eta kitto eta batez ere erritmoari erreparatuko diogu”.\nGero, ikusgarriei begira, dantzak haurren mailara egokitzen dituzte, “horrela, haurrak txiki-txikitatik ari dira nagusiagoak direnean dantzatu ahalko dituzten dantzak prestatzen”. Ikusi dute dantza guztietan badela zerbait gerorako prestatzen joan gaitezkeena: funtsezko urratsak. Hasieran ez zaizkie dantzak “bukaeraraino” erakutsiko, baina urte batzuk aurrerago dantza osoa irakastean, “aurreko urteetako lana hor egongo da, ez dira zerotik hasiko”.


Donostia Zinemaldia :: Butterfly Kiss\nButterfly Kiss (Tximeleta musuak)\nEunice autopistan harat-honat dabil Judith izeneko emakume baten bila. Bilaketa horretan, atzean hilotz-arrastoa utziz doa. Egun batean, Miriam ezagutuko du, eta hura laguntzearren bere etxean hartuko du. Biharamunean, ihes egin eta kamioilari bat hilko du Eunicek. Miriamek atzera ere topatu eta haren bidai-lagun izango da, hura bide onera itzultzeko asmo inozoaz.\nAmanda Plummer, Saskia Reeves, Kathy Jamieson, Des McAleer


Aitziber Aranburuzabala Juldain 2016-02-12 10:00\nEneko Barberenak jasoko du bigarren sariaren zati bat (Arrasate, 1983). Bi politikarien arteko harremanaren arteko gutuna da; David Fernandezek Artus Masi idatzitakoa.\nBeti izan dut Serrat zalean zinenaren susmoa. Baina L'Estacaren “Si estirem tots, ella caurà i molt de temps no pot durar, segur que tomba, tomba, tomba ben corcada deu ser ja” belarrira xuxurlatu zenidanetik nire koherentzia zulatzen duen pipia zara.\nZure esfortzua baloratu eta estiman hartu nuelako joan natzaizun bisitan Cadaquésera. Costa Brava zoragarria da, ezin uka, baina 15 eurotako Gin-tonic artean ezin naiz eroso egon. Eta janzkera... beti izan dut irudipena aberatsok hobeto daramazuela giro informaletara moldatzea. Niri aldiz oso nekeza zait erabakitzea ni izan ala mozorrotzea, beti funanbulistaren alanbrean koherentzia politikoa eta esker onaren artean.\nMolt honorable, zure biktima gara denok. Egunen batean sandalia eskuan joango natzaizu bila, ez pentsa gangsterrak bakarrik atzerrian ikusten ditugunik... Andorrako diru zikinak bihotzik ez du, ez duzu pasa Kataluniako herritarren maitasunaren azterketa teknikoa Jordi.


Barelikos 6.maila: martxoa 2019\nGaur Erizekin igo gara baratzera eta lehenik taldeko batzuek uraza more/marroizka berriak landatu dituzte, eta besteak loreak atera zaizkien brokoliak txikitzen ondoren konposterara botatzeko aritu dira. Hori bukatuta, lur zail guztiak ureztatzen ibili gara taldeko guztiek.\nEgilea: Karmele ordua: 6:20 PM iruzkinik ez:\nGuar Erizek azaro-abenduan landatu ditugun urazak etxera eramateko daudela esan digu, eta aiztoarekin motu eta batu ditugu. Baita gure hiru partzeelei "belar txarrak" kendu diegu. Eta azkenean, partzela guztiak bi aldiz ureztatu ditugu.\nEgilea: Irati Menjon ordua: 11:22 AM iruzkinik ez:\nBarelikosen saio hau konpostatzeari buruz izan zen. Konpostatzen hasiko gara eta Erizek horretaz buruz hitzegin zigun:\nBigarren jolas orduan egin behar da.\nLasaña antzeko bat egin behar da.\nEskua altzatu behar da jantokian zaudenean ontzia hartzeko.\nJantokitik joan behar da fruta azalak hartzen eta ezin ditugu ontzira bota fruta zatiak.\nEuritakoa eta ontzia eramango ditugu eta ezin direla ez galdu ez apurtu, apurtzekotan edo galtzekotan guk ordaindu behar ditugulako.\nEgilea: June Ezpeleta ordua: 11:16 AM iruzkinik ez:\nPasadan egunean Erizekin joan ginen sukaldera kalabazina izeneko barazkia sukaldatzera.\nHonako hauek ziren osagaiak:\nKalabazina xafletan moztu egin genuen. Kalabazinak arrautzatik eta hirinetik pasatu egin genituen eta sartaginean olio berotan frijitu genituen.\nEgilea: Irati Etxebarrieta ordua: 11:12 AM iruzkinik ez:\nGaur Erizek azaldu digu nola gaurtik aurrera jantokiko hondakin organik batzuk konpostatzen hasiko gara. Jateko postre modulan fruta dugón egun guztietan gure gelakideei eta 5. mailako C gelari frutaren azalak edo hondarrak batuko ditugun gero konpostatu ahal izateko.\nEgilea: Uxue Ruiz ordua: 10:38 AM iruzkinik ez:


Leioako Udala - Zientziako Emakumearen eta Neskaren Nazioarteko Eguna\n2019-02-11 Zientziako Emakumearen eta Neskaren Nazioarteko Eguna\nZientzia eta genero berdintasuna ezinbestekoak dira Agenda 2030ean bildutako Garapen Iraunkorrerako Helburuak bete daitezen. Azken urteetan, nazioarteko komunitateak esfortzu handia egin du emakume eta neskatilek zientzian parte har dezaten, baina, tamalez, oraindik ere badituzte diziplina horretan erabat aritzea eragozten dieten muga batzuk.\nNazio Batuen Batzar Nagusiak 2015eko abenduaren 15ean erabaki zuen 70/474/Add.2 ebazpenaren bitartez otsailaren 11 Zientziako Emakumearen eta Neskaren Nazioarteko Eguna izendatzea, horrela emakume eta neskatila guztiek zientzian duten parte-hartzea bidezkoa eta erabatekoa izan dadin, eta, bide batez, genero berdintasuna eta emakumearen ahalduntzea lortzeko.\nLeioako Berdintasun sailetik, egun hori eta bere aldarrikapena ikusgai bihurtu nahi ditugu, emakumea eta zientzia uztartuz.\nAurten, Txomin Aresti Ikastetxeko IGEren Berdintasunerako Ordezkariak iradokita, Leioako Ikastetxeetako lehen irakaskuntzan ari diren neska-mutilei zuzendutako ekintza bat burutzea pentsatu dugu.\nLeioako ikastetxeek karta-sorta bat jasoko dute: “Emakumeak zientzian”. Bertan hainbat gaitan aritu diren 44 emakume zientzilari agertuko dira. Karta-sorta – Anouk Charles eta Benoît Friesen ideia- Francis Collie artistak marraztutako 52 kartak osatzen dute.\nKarta-sorta horrekin jolastuz emakume horiek –batzuk ez oso ezagunak- egin dituzten ekarpenei buruz ikasi ahal da.\nGainera, jolas honek ereduak eskaini nahi dizkie bai neskei, bai mutilei, zientzietako prestakuntzak ikasteko gogoa berotzeko.\nJolasaren helburua laboratorio bat osatzea da, kolore bereko lau karta batuta. Hiru laboratorio osatzen dituen lehen pertsonak irabaziko du partida. Parte-hartzaile bakoitzak sei karta jasoko ditu. Karta-sorta mahaiaren erdian jarriko da irudiak behera direla, eta bat irudia gora duela.\nTxanda bakoitzean, jokalariak karta-sortan irudia gora dagoen karta jasoko du eta bat botako du, eta botatakoen sortaren gainean utziko du irudia gora.\nKarta batzuek bi kolore dituzte eta bi kolore horietako edozein laboratorio sortzeko erabili ahal dira. Matrikula kartak aukera emango dio jokalariari utzitakoen sortan dagoen edozein pertsonaia hartzeko. Ospea kartak bide ematen du laboratorio aurkari batetik bi pertsonaia hartzeko (laboratorioa desegingo da eta gainerako pertsonaiak beren jabearen eskura itzuliko dira). Clon kartak eskubidea emango dio jokalariari dagoeneko duen pertsonaia baten kopia egiteko; laboratorioa osatzen denean kopiatu izan den pertsonaiaren ondoan kokatuko da, eta ezin izango dira banandu partida bukatu arte.\nTxanda bakoitza bukatutakoan, jokalari bakoitzak ezin izango ditu sei karta baino gehiago izan eskuetan; gainerakoak botatakoen sortan utzi behar izango ditu.\nPertsona baten txandan karta-sortakoak amaitzen direnean, partidatik kanpo geratuko da; bere kartak eta laboratorioak botatakoen multzoko gainerakoekin batera nahasi egingo dira, eta berriro hasiko da jokaldia.


Oinez edo bizikletaz mugitzeko bulebarra eraikiko dute Bilbo eta Getxo aldean, itsasadarrean - Uribe kosta - Hiruka.eus\nOinez edo bizikletaz mugitzeko bulebarra eraikiko dute Bilbo eta Getxo aldean, itsasadarrean\nAnder Zarraga 2021-02-09 17:17\nErandion, zubia kokatuko den lekuan, egin dute aurkezpena. © BIZKAIKO FORU ALDUNDIA\nBilbo, Erandio, Leioa, Getxo eta Barakaldo lotuko dituen bulebar bat egingo dute itsasadarraren ertzean. Zazpi kilometroko ibilbidea oinezkoentzako zein bizikletentzako izango da, eta zubi batek bi ertzak batuko ditu Erandion. Lanok 2022an hasi eta 2024an bukatzea aurreikusi dute.\nUnai Rementeria Bizkaiko Ahaldun Nagusiak iragarri duenez, bizikletentzako eta oinezkoentzako bulebarrak itsasadarraren eskuinaldeko ertza Bilbotik Getxora lotuko du. Ibaia zeharkatuko duen zubi bat ere eraikiko dute, Erandio eta Barakaldo artean. Lanok 2024 urtearen amaieran bukatuta egotea aurreikusi dute; horretarako, 36,5 milioi euroko inbertsioa egingo dute.\nErandioko (Aitziber Oliban), Getxoko (Amaia Agirre), Leioako (Iban Rodriguez), Barakaldoko (Amaia del Campo) eta Bilboko (Juan Mari Aburto) alkateakaz eta Imanol Pradales Azpiegituretako eta Lurralde Garapenerako foru diputatuagaz batera egindako aurkezpenean, Bizkairako funtsezko proiektua dela azpimarratu du Rementeriak. Halaber, egitasmoak 600.000 biztanle ingururen mugikortasuna hobetuko duela adierazi du.\nLanak 2022ko bigarren erdian hasiko dituztela adierazi dute, oraindik zubiaren eta bulebarraren ezaugarriak eta trazadurak definitzen ari baitira. Momentuz, bulebarrak ahalik eta zabalera handiena izango duela, eta oinezkoentzako eta bizikletentzako eremu bereiziak izango dituela aurreratu dute.\nBulebarra egiteko aurreikusi duten inbertsioa 20 milioi eurokoa da, eta zubia egiteko, aldiz, 16,5 milioi eurokoa. Horren egitura mugikorra izango da, itsasadarrean zehar nabigatzen duten ontziak azpitik pasatu ahal izateko; bestalde, oinezkoentzako eta bizikletentzako bakarrik izango dela zehaztu dute.\nJendartea Erandio Getxo Leioa


Hemen zaude Herritarren postontzia › Gai-arloak › Hirigintza - Etxebizitza\nHirigintza - Etxebizitza arloari dagokionez, honako gaiak bereizi ditu Vitoria-Gasteizko Udalak herritarrek iradokizun, iruzkin eta eskariak errazago egin ditzaten. Gai horietako bat sakatuz gero, argibide gehiago eskuratu ahalko duzu. Horretaz gain, zenbait gaitan, beste herritarrek egindako ekarpenak eta Udalak berak emandako erantzunak edo jakinarazpenak ikusi ahalko dituzu.\nHirigintza arloarekin zerikusia duten, baina aurreko idazpuruen barruan sartu ezin diren kexak eta / edo iradokizunak.\nHirian eraiki gabe dauden eta osasungarritasun zein segurtasun arazoak eragin ditzaketen orube eta / edo lur sailak egotearekin zerikusia duten kexa eta / edo iradokizunak.\nEgun berraztertze prozesuan dagoen Gasteizko Hiri Antolakuntzarako Plangintza Orokorrean jasotako Hiri proiektuei buruzko gaiak\nEtxebizitza publikoko proiektuen (etxebizitzaren prezioa, BOEen zozketa, etxebizitzen okupazioa, txabola ugaritasuna, etxebizitzen birgaitzea, etxebizitza sozialak, higiezinetako mobbinga...) mantentze, birgaitze eta administrazio eraginkorrarekin zerikusia duten kexak eta / edo iradokizunak.\nEraikin publiko zein partikularretan gauzatzen diren obrekin (zaratak, obretako segurtasuna, obren ondoriozko zikinkeria, hautsa, lizentziarik gabeko obrak, eta abar) zerikusia duten kexak eta / edo iradokizunak.\nUdalarenak diren hilerrien kudeaketarekin (ehorzte eskubideen transmisioa, hilerriak onik zaintzea eta garbitzea,...) zerikusia duten kexak eta / edo iradokizunak.\nObra, eraikuntza eta instalazioetarako hirigintza lizentzia behar duten jarduerekin, baita hirigintza jarduerekin (lizentziarik gabeko obrak, eraikinak zein instalazioak kontserbatzeko betebeharra, eraikuntza erabilerak, hirigintzako aurria, eta abar) lotutako administrazio kontrolerako bestelako kontrol formekin ere, zerikusia duten kexak eta /edo iradokizunak.


Behinola aldizkari berritua aurkeztuko dugu gaur\nGaur, abenduak 17, goizeko 11:00etan aurkeztuko dugu Behinola aldizkari berritua hedabideei zuzendutako prentsaurrekoan. Arratsaldean, berriz, aldizkariaren harpideei, Galtzagorri Elkarteko bazkideei eta interesa duen orori zuzendutako ekitaldian aurkeztuko dugu: 18:30ean, Donostiako Haur Liburutegi Nagusian (Fermin Calbeton, 25). Bertan, aldizkaria aurkezteaz gainera, Galtzagorri Elkarteko kide diren Patxi Zubizarreta eta Juan Kruz Igerabide idazleek "Solasaldia Herodesekin" hitzaldi solastua eskainiko dute. Amaitzeko txokolate beroa, bizkotxoa, eta ura bolauarekin izango dira. Gonbidatuta zaude!\nHaur eta Gazte Literaturari buruzko Behinola aldizkariak aro berria hasi du.\nGaltzagorri Elkarteak, Gipuzkoako Foru Aldundiaren eta Eusko Jaurlaritzako Hezkuntza, Unibertsitate eta Ikerketa sailaren laguntzarekin, argitaratzen duen Behinola Haur eta Gazte Literatura aldizkariak aro berria hasi du. 28. zenbakia kaleratzearekin batera aldizkariaren itxura aldatu dugu, bai diseinuari dagokionez, baita aldizkariko atalei dagokienez ere.\nGuraizeak eskura dituzula irakurtzera gonbidatzen zaitugu. Izan ere, Behinola berrituak irakurtzeko ez ezik, beste zenbait erabileratarako aukera ere emango du: orriak aldizkaritik askatu, azala-kontrazala poster moduan erabili, orrialdeak moztu...\n1999an argitaratu zen Haur eta Gazte Literaturari buruzko euskarazko aldizkaria. A hizkiarekin hasi eta urte hauetan guztietan abezedario osoa bete du letraz letra, zenbakiz zenbaki. Ibilbide luze horretan zenbaki bakoitza euskal ilustratzaile baten ilustrazioek jantzi dute. A izan zen Jokin Mitxelenarena, B Elena Odriozolarena, C Antton Olariagarena, D Belen Lucasena… horrela abezedario osoa. Zenbakiz zenbaki, letraz letra, haur eta gazte literatura jorratuz eta euskal ilustratzaileen lanak ezagutzera emanez egin du bidea Behinolak.\nAmaitu zaizkigu abezedarioko letrak eta horrekin aro baten amaiera etorri zaigu. Orain arte koordinatzaile lanetan ibili den Ruben Ruizek ere ardura hori utzi du, nahiz eta Behinolakide izaten jarraitzen duen erredakzio batzordean.\nZorionez, aldizkariak bizirik jarraitzen du. Hemendik aurrera Lore Agirrezabal kazetari eta Galtzagorri Elkarteko lankideak koordinatuko du aldizkaria eta erredakzio batzordean bidelagun izango ditu lehendik zeuden Ruben Ruiz bera; Asun Agiriano, Galtzagorri Elkarteko lehendakari ohia; Xabier Etxaniz unibertsitate irakasle eta literatura aditua; Aitziber Alonso ilustratzailea eta egun Galtzagorri Elkarteko lehendakaria; eta bi kide berri: Jone Arroitajauregi, Bularretik Mintzora egitasmoko koordinatzailea; eta, Mikel Ayerbe, unibertsitateko irakasle eta literatura aditua.\nBehinolaren aro berria da hau. Hamalau urteren ostean eta a-tik z-raino adina zenbaki argitaratu ondoren, hemen da hurrengoa: hogeita zortzigarrena, zenbakiduna. Izan ere, orain arte ilustratzaileei abezedarioko letra ilustratzeko eskatzen genien bezala, hemendik aurrera aldizkariaren zenbakia irudikatzeko eskatuko diegu. Hogeita zortzia Leire Urbeltz ilustratzaileak ilustratu du. Azala eta kontrazala ere berea da (bat eginda datoz). Baita Sormenez ataleko ilustrazioak ere.\nBehinola berria kanpotik eta barrutik dator itxuraldatuta. Aldatu ez dena aldizkariaren helburua da. Betiko xedeei helduz, Haur eta Gazte Literaturari buruzko aldizkaria izaten jarraitzen du Behinolak.\nHemendik aurrera atal berriekin osatuko da: jardunaldi, topaketa edo ekitaldi bati buruzko Kronika; Elkarrizketa, Erreportajea edo Ikerketa; literatura edo irakurzaletasuna sustatzeko Esperientzia edo egitasmo baten kontakizuna, sustatzaileek kontatua; Sormenez osatutako lau orrialde, non idazle eta ilustratzaile baten arteko sormen-lan berri batez gozatzeko aukera izango dugun; Galtzagorri albiste elkartearen egitasmoen berri emango duen atala; eta liburuen Iruzkinak. Azken atal horretan, gainera, bada berrikuntza bat: hemendik aurrera bi adituren eskutik, hau da, Lau eskutara egindako iruzkin edo kritika sakon bat argitaratuko da eta, horrekin batera, beste liburu mordoxka baten iruzkinak eta aipamenak.\nAtal horretan, hemendik aurrera, guraizeak hartu, moztu eta iruzkinen bilduma osatzera gonbidatu nahi zaitugu. Horra oparia!\nEz da, baina, Behinola honek dakarren opari bakarra. Eguberrien eraginez edo, atal guztietan aurki daitezke opariak. Elkarrizketaren atalean Mariasun Landarekin izandako berriketaldi luze eta interesgarria eskaintzen dizugu, zinez, Gabon-opari ederra. Bestea Leire Urbeltzek eta Pello Añorgak egin digutena da: aldizkari honetarako hitzez eta irudiz elkarlanean sortu duten poesia, hain justu, Eguberriak oinarri dituena.\nEguberria ardatz hartuta datoz Mikel Ayerbe eta Aitziber Alonso ere; bien artean, lau eskutara, iruzkindu baitute Eguberria liburua, Elena Odriozolak ilustratu eta Juan Kruz Igerabidek idatzitakoa. Eta Igerabiderena da, hain zuzen, atal honetako beste iruzkin bat: Haizea sahats artean liburuarena, Galtzagorri Elkarteak Klis-klasikoak bildumaren baitan aurten argitara eman duen Kenneth Grahamen klasiko unibertsala, Elena Odriozolak ilustratuta. 2013ko beste Klis-klasikoa Xabier Olasoren Auskalo! Igarkizun eta aho-korapiloak liburuaren berrargitalpena da. (Gabon-opari bikainak, biak ala biak). Hori nahikoa ez eta, Olasok berak, zenbaki honetan "opari" eman dizkigu bera irakasle den Armentia ikastolan irakurketa sustatzeko martxan dituzten egitasmoei buruzko xehetasunak, Esperientzia atalean.\nKronikaren atala Galtzagorri Elkarteak antolatutako Marraz(i)Oak topaketei buruzko kronika da, Mikel Ayerbek eta Jone Arroitajauregik idatzia.\nEduki interesgarriz bete-betea dator, hortaz, hogeita zortzigarren Behinola. Aste honetan bertan aldizkariaren harpideek eta Galtzagorri Elkarteko bazkideek etxean jasoko dute.


Epeletan – Ekin emakumeak\nOgia bizpahiru osagai nahastean sortzen den magiaren emaitza da. Irina, ura eta gatzetik abiatuta izaera oso ezberdineko ogiak egiten dira munduan zehar. Egunero gure etxetako mahaietan egon ohi den jaki honek ezberdinen arteko bizipenak harilkatzeko aukera ematen digu.\nEra berean gozoak lagunarte, familia edo komunitate izaera indartzen duten une zein ospakizunetan presente dauden jakiak dira. Besteak-beste maitasuna, zaintza edo begirunea adierazteko funtzioa betetzen dute kultura ezberdinetan. Harremanak egin eta indartzeko aukera polita eskaintzen dute.\nOgi zein gozoen prestaketa tradizionalki emakumeen lana (izan) dela kontutan hartuta, hurbildutako emakumeen “berezko” gaitasun eta ezagutzetatik abiatuta, beste alderdi batzuk landu ditugu Epeletan saioetan. Garai batean bezala, suaren Epeletan batu, hitz egin, ospatu, trukatu, saretu eta indartu gara.\nEneritz Pagaldairen eskutik sei saio egin ditugu, San Blas opilak, karapaixoa, baghrir eta magrut gozoak, Saharar ogi ta opiltxoak, Sahara-Euskal Herria gozo fusioa eta ikastaro amaierako bazkaria saharar erara.\nBaliabide digitalak guztiontzak\nEkin Emakumeak elkartetik, UHEZI eta Laboral Kutxari, egindako ekarpen garrantzitsu eta itzelagatik, ESKER MILA!!!\nJabetza eskolak 2022\n2022rako Jabekuntza eskolak, 2022a ederto hasteko 5 ikastaro desberdin zuretzat.\n“Haurren aurrean, helduok heldu” ariketa soziala Euskararen Egunean emango diogu\nHelena Azkarragaurizar artista arrasatearraren eskuzabaltasunetik, ilustrazio ikastaroan murgildu gara


Kannabinoideek sagu heldu eta zaharren ikasteko gaitasuna eta memoria hobetzen dute - Elhuyar Aldizkaria\nHasiera » Albisteak » Kannabinoideek sagu heldu eta zaharren ikasteko gaitasuna eta memoria hobetzen dute\n2017/05/09 326. zenbakia\nKannabinoideek sagu heldu eta zaharren ikasteko gaitasuna eta memoria hobetzen dutela ondorioztatu dute Nature Medicine aldizkarian argitaratu duten lan batean. Emaitzek iradokitzen dute THC kannabinoidea (marihuanaren osagai psikoaktibo nagusia) dosi txikian hartzeak lagun dezakeela zahartzearekin lotutako galera kognitiboari aurre egiten. Dena den, ikertzaileek ohartarazi dute oraindik ezin dela jakin beste espezieetan ere izango duen saguetan ikusitako efektua.\nOrohar, kannabinoideak kalte kognitiboekin lotzen badira ere, ez dago argi garuna zahartu ahala nolakoa den eragin hori. Izan ere, beste ikerketa batzuetan ikusi da adinarekin gutxitu egiten dela garuneko endokannabinoideen sistemaren jarduera.\nSagu gazteetan, helduetan eta zaharretan THCren dosi txikiko tratamendu jarraituak zer eragin duen aztertu dute orain ikertzaileek. Eta ikusi dute sagu gazteetan memoriari eta ikasteko gaitasunari kalte egiten diela, eta, helduetan eta zaharretan, berriz, hobetu. Gainera, frogatu dute hobekuntza hori lotuta dagoela garuneko eremu batean gene-espresioa areagotzearekin. Hain zuzen ere, THCrekin tratatutako sagu helduen eta zaharren gene-espresioa sagu gazteen mailakoa izan zen.


Udaberriko generoz jantzi da Ordiziako feria - Goierriko Hitza : Goierriko Hitza\nM artxoak markatu izan du udaberriko lehen barazki hauen etorrera. Aurten lehenago hasiko ote zen esperantza bazen ere, hileko azken feriara arte itxaron behar izan da lehen ilarrak eta babak ikusteko. Normalean ilarra izaten da lehenbizi ekarri ohi dutena, baina aurten bazebilen baba aurreratuko ote zitzaion zurrumurrua, «sofritzen ari da, ezin aurreratuz», eta azkenean parean iritsi dira. Halere, kopuruz baba nagusi.\nEta ilarra, inoizko garestien atzo, eta gutxi batzuk. Monteseneko barazki salmahaian zeuden. Oraindik barneko bihia txikia dute, azken urte hauetan erabili izan den malko ilarra alegia. Sukaldariek asko goraipatu izan dute, aukeran goizegi jasoa da askorentzat «egin gabea». Kontuak kontu, Arantxa Iparragirrek adierazi zuenez, «eskaera handia da eta duen lana ikusita, kiloa 15 euroan hasi dugu aurten». 200 gramotara nekez iritsiko da jatekoa alea, leka saldari gustua emateko erabili daiteke, baina ez jateko. Hala ere, gainean egotea eskatzen duen barazkia da, erein eta erne orduko pardak edo sokak jarri behar zaizkio han lotu dadin. «Hau oso landare altua da, Dorian motakoa, eta sentibera ere bada hotz, bero eta hezetasunari dagokionez, beraz bildu artean arreta handia galdetzen du», eta oso barazki estimatua da. Aldagai horiek guztiek arrazoitu dezakete duen gorengo prezioa. Ugaritu ahala merkatuko da, baina hala ere 8 euro ingurura arte.\nBaba berria, aldiz, 5 euroan zen kiloa, leka eta guzti jateko moduko neurrikoa; atzo bi postutan zegoen, Anoetako Maite Jauregik eta Baliarraingo Edurne Jauregik zuten. Txiki-txiki eginda hasi berri diren tipulin zuria edota gorria nahastu eta erregosita, udaberriko gutizia. Honek ez du halako lanik eta estimaziorik, eta 5 eurotik 3 ingurura arte merkatu ohi da sasoia aurreratu ahala.\nBestalde, azei dagokienez, bukatzen ari dira bruselaza, lonbarda edo brokolia eta lehen udaberriko aza, errepolloa ere esaten zaiona, hasi da. Oraindik buru txikikoa da, euroan bakoitza.\nLehen zizak salgai\nIlarrak barazkietan bezala, udaberriko ziza hau Calocybe gambosa mikologia saileko garestiena da. Kiloko 150 euroko proportzioan zen atzo salgai Mikel Lasaren postuan biltzaile ezberdinek ekarritako kilo erdia. On-ddoak ere bai, kanpokoak, 13 bat kilo, kilo gehienak 38 euroan.\nBestetik, Nafarroatik ekarriak zainzuriak eta orburuak aipagai dira azken asteotan, biak ala biak denboraldi betean, eder askoak. Zainzuriak 4-7 euroan kiloa, berdeak 45 euroan, eta orburuak 2,5-4 artean dozena.


Jasotako elkartasunagatik esker ona helarazi du Mari Karmen Anzak | Noaua Kultur Elkartea\nHemen zaude: Hasiera » Jendartea » Jasotako elkartasunagatik esker ona helarazi du Mari Karmen Anzak\nJasotako elkartasunagatik esker ona helarazi du Mari Karmen Anzak\nBy\tnoaua\ton\t2017-02-16\tin\tJendartea, Politika\nUsurbilen Nahi Ditugu bilgunetik berri eman dutenez, pixkanaka bada ere hoberantz doa, Olatz Lasagabaster presoaren ama Mari Karmen Anzaren osasun egoera. “Mari Karmen pixkanaka hoberantz doa eta bere kabuz arnasteko gaitasuna berreskuratzen ari da”, nabarmendu dute. Halere gogorarazten dutenez, hoberantz egin arren, Anzak “oraindik ZIUn jarraitzen du”. Valentziako ospitalean, gugandik 600 kilometrora. Valentziako ospitaletik hain zuzen, Mari Karmenek bere esker ona helarazi nahi izan die usurbildarrei, “erakutsitako elkartasunagatik”, Usurbilen Nahi Ditugu bilgunetik aditzera eman dutenez.\nBitartean, Picassent espetxean aldaketarik ez. Gogoan izan, Xua ezagutzeko baimena eskatua izan arren, 21 egun beranduago eraman zutela Patxi Uranga Alacanteko espetxetik Valentziako Picassentera, alaba jaioberria ezagutzera. “Patxi momentuz ez dute lekualdatu eta Picassenten segitzen du”, aditzera eman dute Usurbilen Nahi Ditugu elkartetik.\nDatorren elkarretaratzea, Zubiaurreneako mural parean\nOtsailaren 24rako deituko du Usurbilen Nahi Ditugu elkarteak, euskal preso eta iheslarien eskubideen aldeko hileroko elkarretaratzea. Ohi bezala iluntzeko 20:00etan izango da, baina ez betiko moduan Mikel Laboa plazan, Zubiaurreneako errotondan baizik. Biribilgune honen parean, euskal presoak euskal herriratzeko aldarria biltzen duen mural berria landu baitu Ugarri taldeak, Usurbilen Nahi Ditugu bilgunearen enkarguz. Gogoan izan, garai batean aldarrikapen bera zuen horma irudia, baina gerora hondatzen joan zen. Oraingoa metaforikoagoa izango da. Ostegun honetan bertan amaitzekoak dira mural berria. “Senideek presoekiko duten maitasuna islatu nahi izan dugu”, adierazi digute murala lantzen aritu diren Antton Ugarte eta Ibai Etxarri donostiarrek.\nHorma irudi berri honen aurrean deitu du Usurbilen Nahi Ditugu elkarteak, hilaren 24ko elkarretaratzea. “Halere, desiratzen gaude horrelako mural erreibindikatiboak egiteko premiarik ez izateko! Baina bitartean, ez gaituzte isilduko eta presoen eta euren senideen eskubideak aldarrikatzen segiko dugu”, adierazi dute Usurbilen Nahi Ditugu bilgunetik.\nOlatz, Patxi, Xua eta Mari Karmenen aldeko azken asteotako elkartasun ekimenak\nOtsailak 13, astelehena: Usurbilgo Sorturen adierazpena\nNOAUA!ra helarazitako idatzian, pozarren ospatu asmo zuten Xuaren jaiotza une gazi-gozoan bilakatu dela gogorarazten du Usurbilgo Sortuk, Olatzen ama Mari Karmen Anzaren osasun egoera dela eta. Animu eta besarkadak helarazi dizkiote Olatz, Patxi, Xua eta Mari Karmeni, idatzi honen bidez: Usurbilpo Sorturen adierazpena\nOtsailak 10, ostirala: Olatz, Patxi eta Xua lehenbailehen Euskal Herriratzea eskatu zuten Orion\nOlatz Lasagabaster, Patxi Uranga, Xua eta haien senideak bizitzen ari diren egoera bidegabea salatu, elkartasuna adierazi eta hirurak lehenbailehen euskal herriratzea eskatu zuten hainbat usurbildar eta oriotarrek, hilaren 10ean Orioko Salatxo aretoan egin zuten agerraldian. “Ez da inorentzat zaila irudikatzea ama berriaren bakardadea, aitaren ezintasuna, amonaren tristura. Erraz konpreni dezakegu familiaren eta gertukoen ezintasuna. Izan ere, zer dela-eta jaio behar izan du Xuak bere herritik 600 kilometrora? Zergatik behartu da familia hori hain egoera zailera? Sufrimendu hori doakoa da eta bidegabea. Biolentzia hori ez da onargarria. Garai hauetan horrelako egoerak erabat tokiz kanpo daude. Hortaz Olatz, Patxi eta Xua lehenbailehen Euskal Herriratzea eskatzen dugu”, adierazi zuten. Honatx agerraldi hartako berri: Orioko agerraldia\nOtsailak 1, asteazkena: Olatz eta Patxiren Orioko lagunen gutuna (Irudia: Karkara)\n“Dispertsioak senide zein lagunei trabak jarri eta presoen kontra ingeniaritza emozional krudela egitea errazten du. Bizi dugun egoera politikoari dagokion humanismoa da eskatzen dugun gauza bakarra. Preso daudenek ere berezkoak dituzten giza eskubideak bermatuak izan daitezela eta askea den haur jaio berria dagozkion eskubideen jabe izan dadila bizitzaren lehenengo momentutik”, adierazi dute Olatz Lasagaster eta Patxi Urangaren Orioko lagunek, “Haur jaio berri bat preso?” izenburupean udalerri bereko Karkara herri aldizkarira igorri duten gutunaren bidez. Ondoko argazkiarekin ongi etorria eman nahi izan diote Xua, Olatz eta Patxiren alaba jaioberriari. Esteka honetan irakur dezakezue gutuna bere osotasunean: Olatz eta Patxiren Orioko lagunen gutuna.\nUrtarrilak 31, asteartea: EHBilduren mozio onarpena osoko bilkuran\n“Olatz, Patxi eta Xua lehenbailehen Euskal Herriratzea eskatzen dugu”, eskaera argi hau egin zuen Usurbilgo Udaleko udalbatzak azken osoko bilkuran, EHBilduk aurkeztu eta gehiengo osoz onartu zen mozioaren bidez. Testuak, Xuari ongi etorria eman eta kezka adierazten du Mari Karmen Anzaren osasun egoeragatik, familiari laguntza eskaintzearekin batera. Era berean Olatzen espetxe berean, Valentziako Picassenten dagoen Sara Majarenas eta Izar lehenbailehen baldintzapean aske uztea eskatu zuten. Honatx osoko bilkura hartako mozioa eta kronika.\nUrtarrilak 27, ostirala: elkarretaratze berezia\nUsurbilen Nahi Ditugu bilguneak Mikel Laboa plazan antolaturiko elkarretaratzean Olatz Lasagabaster, Patxi Uranga eta haien senideak bizitzen ari diren egoera bidegabea salatu eta elkartasuna adierazi zien Usurbilgo herriak. Eskutitzak idazteko aukera izan zen, animu eta elkartasun mezuak helaraztekoa bai idatziz baita irudi bidez ere. Gazteak, helduak, preso ohiak, presoen senideak, gurasoak, haurrak, Usurbilgo herriak berak… Denek babes eta elkartasun mezua igorri nahi izan zieten, gugandik 600 kilometrotara diren Olatz, Patxi, Xua, Mari Karmen eta haien senide eta lagunei. Hemen mobilizazio hartako irudiak eta kronika.\nUrtarrilak 25, asteazkena: Olatz Lasagabasterren izebaren gutuna GARA egunkarian\nEskutitz gogor eta hunkigarria argitaratu zuen Gara egunkariak. Arantza Anza, Olatz Lasagabasterren izebarena hain zuzen. Oso argi adierazten zuen bizitzen ari diren injustizia. Hemen duzue osorik, “Gizatasuna guztiaren gainetik” izenburua daraman gutuna (euskaratua): Aranza Anzaren gutuna


Albisteak – San Fermines 78 gogoan\n(Des) Memoria Demokratikoak – Euskal Herria\nMemoria Demokratikoaren egungo lege-proiektuari buruzko jardunaldien lehenengo saioa. Gogoetak Euskal Herritik: Javi Buces (Aranzadi), Andoni Txasko (Martxoak 3) eta Pili Zabala, GALek hildako Joxi Zabalaren arreba.\nImage azaroa 7, 2021 Berriak,Deialdiak ekimena\nFrankismoak gerran, diktaduran eta trantsizioan estatu espainiarreko hainbat lekutan (Euskal Herria, Madird, Valentzia eta Galiza) gizateriaren aurka egindako krimenak ezagutaraztea da Jardunaldien helburua. Hori guztia, lurralde horietako memoria-elkarte eta plataformetako bozeramaileen eskutik, Kongresuan izapidetzen ari den Memoria Demokratikoaren Legearen egungo proiektuak Egiari, Justiziari eta Erreparazioari buruz dituen eskakizunak betetzen dituen (edo ez) ere azalduko baitute.\nIruñeko Udaleko osoko bilkurak Martin Villaren auzipetzea babestu du\nImage azaroa 7, 2021 Albisteak,Berriak ekimena\nIruñeko Udaleko osoko bilkurak Rodolfo Martin Villa ministro ohiaren auzipetzea babestu du, eta Espainiako Gobernuak eta justiziak prozesu horretan aktiboki lagundu dezatela eskatu du. Onartutako mozioak EH Bildu, PSN-PSOE eta Geroa Bairen aldeko botoak jaso zituen. NA+ alderdiak aurka bozkatu zuen. Fermin Rodriguezek, Sanferminak 78 gogoan! ekimenaren kidea, parte hartu zuen eztabaidan, Eztabaida osoa hemen\nPOZTASUNA MARTÍN VILLAREN AUZIPETZEAREN AURREAN\nImage urria 24, 2021 Albisteak,Berriak ekimena\nJakin badakizue Servini epaileak Martin Villa auzipetu duela, besteak beste Germanen erailketarengatik, 1978ko sanferminetan. Berri honek poztasunez bete behar gaitu, izan ere, Estatu espainiarrak, une oro, paratu dizkigun oztopo eta zangotraben aurka, hamaika urtez aurrera eraman dugun borrokaren emaitza baita. Garaipen honetan aunitz jendek hartu du parte: zenbait talde, elkarte, sindikatu, udal, alderdi politiko, Nafarroako\nImage urria 21, 2021 Berriak,Deialdiak ekimena\nKonzentrazioa. Urriak 23, 12:30etan, Germanen oroitarrian (Orreaga etorbidea)\nImage urria 21, 2021 Berriak,Deialdiak,Iritzia ekimena\nArgentinako kriminal eta zentzate arloko 1. Epaitegi Federalak, María Romilda Servini de Cubría buru duela, Rodolfo Martin Villa auzipetzea erabaki du, penalki homizidio delitu larriagotuaren erantzule-egiletzat hartzen baitu, gizateriaren aurkako krimenen testuinguruan, gutxienez ere lau hilketatan (Pedro María Martínez Ocio, Romualdo Barroso Chaparro, Francisco Aznar Clemente, 1976ko martxoaren 3an, Gasteizen gertatutakoak eta Germán Rodríguez Saiz,\nMartin Villa prozesatuta giza eskubideen aurkako erailketengatik\nImage urria 16, 2021 Albisteak,Berriak ekimena\nServini epaile argentinarrak Martin Villa prozesatu du giza eskubideen aurkako erailketengatik. Gasteizko martxoaren 3ko eta 1978ko Sanferminetako hilketak dira prozesamenduaren oinarri. Herri garaipenen handia.


Ikasle Abertzaleakek martxoaren 27an eta Ikasle Sindikatuak martxoaren 26 eta 27an deitutako ikasle grebek erabateko arrakasta izan zuten. Euskal Herrian milaka eta milaka ikasle eta Galizian, Katalunian eta Estatuan bi milioi ikaslek institutu eta unibertsitateetako milaka ikasgela hustu genituen. Ikasle grebak tinko altxa du lurperatu nahi...\nHezkuntza publikoaren defentsan, eta aldi berean, PPren lege eta neurri atzerakoien aurka antolatzen ari garen borrokak ezin du geratu. Greben eta manifestazioen bitartez ikasle mugimenduak eskuinak bere politika...\nIbon Artola. Azaroak 23.\nOrain arte deitu diren greba orokorren jarraipen garrantzitsuek erakutsi dute behin eta berriro langileek borrokarako duten borondatea. Enpresetako presioari eta poliziaren errepresioari aurre eginez, greba orokorrek jarraipen masiboa izan dute...\nEuskal Herria Sozialista. Azaroak 20.\nPPk onartu nahi duen LOMCEk estatu mailan hamarkadetan izan den mobilizazio handiena eragin du ikasleen, hezkuntza komunitatearen eta orokorrean gizartearen...\nEuskal Herria Sozialista. Urriak 09.\nKrisia hasi zenetik, gazteriaren bizi baldintzen eta etorkizunaren aurkako erasoak geroz eta ugariagoak eta gogorragoak izan dira. PPk onartu nahi duen LOMCEa bera, frankismo garaiko eskola eredura itzultzea planteatzen duena, ahalik eta azkarren gehiengoa hezkuntzatik ateratzeko eta egungo "lan mundura"...\nIker Otermin. Irailak 28.\n28 Iraila 2013\nJoan den ikasturtea, gazteriaren eta hezkuntza komunitatearen mobilizazio indartsuak markaturik egon zen estatu mailan, diktadura frankistaren erorketatik eskola publikoari egin zaion eraso handiena...\nPasatu berri den ikasturte honetan hezkuntza komunitatean mobilizazio indartsu eta historikoak egon dira Alderdi Popularraren murrizketen eta hezkuntzako kontraerreforma frankistaren aurka. Milioika ikasle, irakasle eta gurasok aurre egin diegu ildo zatitzaile eta klasistak errekuperatzeari, errebalida frankistei, estatu osoan 60.000 irakasle...\nRaquel E. Andreu. Martxoak 27.\nLOMCE hezkuntza erreforma frankistaren aurkako borrokak aurrera jarraitu behar du\nKurtso hasieraz geroztik, geroz eta luzeagoa da mobilizazioen zerrenda: Ikasle Abertzaleak-ek estatuko beste zenbait erakunderekin batera deitutako urriaren 11ko greba, Ikasle Sindikatua-Sindicato de Estudiantes-ek estatu guztian...\nEuskal Herria Sozialista. Apirilak 14.\nAtzo, apirilaren 13an, Engels Ateneoan kapitalismoaren aurkako borrokaz eta bertan gazteriak duen garrantziaz hitzaldia eman zuen Euskal Herria Sozialistako kide den Ibon Artolak. Hitzaldiko bideoa ikusgai dago interneten.\nEuskal Herriko gazteak eta langileak, munduko beste herrialdeetan bezala, eraso gogorrak jasaten ari gara azkenaldian. Hain zuzen ere, krisia eragin dutenak,...\nOkupazioak Austria eta Alemaniako unibertsitateetan


Tetraplegia duen paziente baten eskuko mugikortasuna berreskuratu dute - Elhuyar Aldizkaria\nArg. Ohio State University/ Batelle\nLehenengo aldiz, paralisia duten gizakietan hainbat behatzen, eskuaren eta eskumuturraren mugikortasuna berreskuratzea lortu da, pazientearen garun-azaleko seinaleak jasota. Nature aldizkarian argitaratu da lorpena.\nParalisia dutenek etenak dituzte garunaren eta giharren arteko seinalizazio-bideak, eta ondorioz, ezin dituzte gorputz-atalak mugitu. Lehendik lortu izan dute gizakien nerbioetako aktibitatea jaso eta beso robotikoak mugitzea, baina inoiz ez pazientearen besoa bera mugitzea. Oraingoan, ordea, gizakion gorputz-atalen beren mugimendua denbora errealean lortu da.\nHorretarako, garun-azalean mikroelektrodoen matrize bat inplantatu zioten duela 6 urte kotxe-istripu baten ondorioz tetraplegiko geratutako gazte bati. Ikasketa automatikoko algoritmoak erabili dituzte garunaren aktibitatea deskodifikatzeko eta besoko giharren aktibazioa kontrolatzeko. Besoan jarritako estimulazio elektriko neuromuskularrerako sistema baten laguntzaz, besorik ez hankarik mugitu ezin zuen gazte honek dagoeneko behatzen, eskuaren eta eskumuturraren hainbat mugimendu egitea lortu du. Objektuak heldu, maneiatu eta askatu ditzake. Gitarra jotzera ere iritsi da.\nTeknologia honek bizkarhezur-muineko lesioa duten pertsonen garuna eta giharrak konektatzen ditu, pentsamenduen bidez eta borondatez mugitu ahal dezaten paralizatutako gorputz-adarra. Gailuak garunaren seinaleak eta pentsamentuak interpretatzen ditu, eta bizkar-muinetik pasa gabe, zuzenean besoan duen mauka elektronikoarekin konektatzen da. Modu horretara, besoko eta eskuko giharrak estimulatzen ditu, eta pazienteak pentsatutako mugimendua egiten dute giharrek.\nOraindik mikroelektrodoen sistema, estimulazio elektrikorako sistema eta algoritmoak berak hobetu beharra daudela onartu dute ikertzaileek. Nerbio-sisteman ezarritako elektrodoek hantura eragiten dute, eta neuronak kaltetu ditzake. Horren ondorioz, neuronen seinalea ere galduz joaten da hilabeteak pasa ahala. Gazte tetraplegikoak, esaterako, 15 hilabetez izan du ezarria sistema, eta denbora-tarte horretan erregistro-puntuen % 60aren seinalea galdu dute. Era guztietara, teknologia neuroprostatikoak paralisia duten pazienteen bizi-kalitatea hobetuko duen esperantza dute.


Irekia Eusko Jaurlaritza - Gobierno Vasco :: Herri Administrazioko sailburuordeak ziurtapen-zerbitzuen emaile publikoen topaketa bati eman dio hasiera\nHerri Administrazioko sailburuordeak…\nErakunde hauetako ordezkariak izan ziren topaketan: NAN, Diruaren eta Zerga-zigiluaren Fabrika Nazionala, Kataluniako Ziurtapen Agentzia (Catcert) eta Valentziako Erkidegoko Ziurtapen Agintaritza\nIzenpek, euskal administrazioen ziurtagiri eta sinadura digitalen enpresak, hartu zituen atzo ziurtapen-zerbitzuen Espainiako emaile publikoek egiten duten urteko bilerako parte-hartzaileak. Herri Administrazioko sailburuordeak, Elena Pèrez Barredok, eman zion hasiera topaketa-foroari, Bilboko Plaza Bizkaia eraikinean. Topaketan hainbat erakundetako zuzendariak eta teknikariak bilduko dira, esperientziak trukatzeko eta sinadura elektronikoaren, segurtasunaren eta erakunde, enpresa eta herritarren arteko elkarreragingarritasunaren arloan aurrerapausoak emateko sinergiak lortzeko asmoz.\nEsparru horretan, e-Administrazioa bultzatzeko bide bateratuak, beharrezko segurtasun-irizpideak eta nazio-mailan aplikatu eta garatu beharreko arautegia zehaztu nahi dituzte arlo desberdinetako aditu teknikoek. Hainbat gai landuko dituzte: elkarreragingarritasun-sistemak, gailu mugikorretan erabiltzeko sinadura elektronikoko aplikazioak, atzerriko emaileekiko harremanak eta Interneteko nabigatzaile nagusiak (IE, Opera, Safari, Chrome, Firefox).\nEuskal Autonomia Erkidegoan Izenpe da ziurtapen eta sinadura elektronikoaren arloan erreferentziazko marka. ISO 27001 ziurtagiria lortu duen lehenengo enpresa izan da estatuan, ETSI TS 101 456 ziurtagiria ere badauka, eta egoitza elektronikoko ziurtagiri elektronikoak EV balidazio zabalduarekin ematen dituen enpresa bakarra da munduan.\nIZENPEK IKT-ETAKO SEGURTASUNAREN INGURUKO MUNDUKO ADITU NAGUSIAK BILDUKO DITU BILBON\nGehieneko bermea Euskadiko elikagaien segurtasun kontroletan\nIzenpek BiscayTIK proiektuari atxikitako udalei egoitza elektronikoko ziurtagiriak ematen dizkie\nIVAP-ek eta Izenpek elkarlanean jardungo dute langileak hautatzeko prozesu publikoetan parte hartzen duten pertsonen identifikazio elektronikorako (Gobernu Bilera 2019-12-03)


ERREGISTRATU/SAiOA HASI – Apunteen Trukaketa\nApunteen trukaketa, suspentsoen konponketa!\n- APUNTEAK DESKARGATU\n- APUNTEAK IGO\nErregistratzeko formularioa betetzea ezinbestekoa da Apunteen Trukaketan parte hartzeko zerbitzuetara sarbidea izateko. Eskatzen diren datu pertsonalak ez badira ematen edo datuak babesteko politika hau ez bada onartzen, ezin da harpidetu, erregistratu edo datu pertsonalak eskatzen diren sustapenetan parte hartu.\nErabiltzailea da ematen dituen datuen zehaztasunen eta egiazkotasunaren arduradun bakarra, Apunteen trukaketa horretatik etor daiteken edozein erantzukizunetatik libre dago. Erabiltzaileek emandako datu pertsonalen zehaztasuna, indarraldia eta egiazkotasunak bermatzen dituzte eta datu horiengandik eratorri ahal den erantzukizuna bere egiten dute, kasu guztietan, eta behar bezala gaurkotuta mantentzeko konpromisoa hartzen dute. Erabiltzaileak onartu egiten du erregistro edo harpidetza formularioan informazio osoa eta zuzena ematea. Apunteen trukaketak ez du bere gain hartzen berak egin ez dituen informazioen edo beste iturri bat jatorri duten egiazkotasunaz, beraz ez du ardurarik hartzen informazio horren erabileratik etor daitekeen edozein kalteen gainean. Apunteen trukaketak beretzat gordetzen du bere webguneetan jasota dagoen informazioa eguneratzeko, aldatzeko edo ezabatzeko eskubidea, eta ahal du informaziorako sarbidea mugatu edo eragotzi. Apunteen trukaketak ez du erantzukizunik erakundetik kanpoko iturriek emandako informazioaren ondorioz erator daitezken oker, akats edo ez egitetatik eragin daitezken kalte edo galerengatik.\nApunteen trukaketaren xedea da apunteen trukaketaren barruan erabiltzailearekin harremana mantentzea eta kudeatzea, eta informazio lanak egitea.\nA.P.T-k ez dizkio datu hauek hirugarren bati emango.\nDatu pertsonalak ikusteko, zuzentzeko, mugatzeko, ezabatzeko, ezeztatzeko eta aurkatzeko eskubidea gauzatu ahal izateko, eskaerak bidali ahal dituzue APUNTEEN TRUKAKETAko helbide elektroniko honetara: webgunea11@lekeitiobhi.net , erreferentzia moduan LOPD jarriz. Eskubide horiek gauzatu ahal izateko, eta Datuen Babeserako Agentziaren urtarrailren 19ko 1/1998 Instrukzioan ezarritakoaren arabera, beharrezkoa da zuk zure nortasuna egiaztatzea zure NANren edo Zuzenbidean onartua den beste agiri baten kopia bidal diezaiozula xxx (erakundearen izena)ri. Edonola ere, zure erregistroko datuen aldaketa edo zuzenketa sitean bertan egin ahal izango da, aurrez erabiltzaile eta pasahitzarekin identifikatuz.\nHalaber, adierazten zaizu Datuen Babeserako Espainiako Agentzian (AEPD) erreklamazioa jar dezakezula Apunteen trukaketak zuk eskaera egin eta hilabeteko epean erantzunik eman ez badizu. Kasu horretan zure erreklamazioa Datuen Babeserako Espainiako Agentziari bidali ahal diozu, Jorge Juan kalea 6, 28001 Madrid.\nErabiltzaile izena edo E-maila\nWebgune honetan aurkituko dituzuen argazki guztiak baimenduta daude.


BILBOKO ZINEMALDI FANTASTIKOAK-FANT-EK BERE 26. EDIZIOAREN INAUGURAZIOAN EUSKAL FILM LABURRAK PROTAGONISTA IZANGO DITU | FANT Bilbao\nBILBOKO ZINEMALDI FANTASTIKOAK-FANT-EK BERE 26. EDIZIOAREN INAUGURAZIOAN EUSKAL FILM LABURRAK PROTAGONISTA IZANGO DITU\n2020eko azaroak 5 / Berriak.\nEgungo osasun-egoeretara egokituz, Zinemaldiak bere online programazioaren zati bat jarraitzeko aukera eskaintzen du www.fantbilbaoonline.eus plataformaren bidez, azaroaren 6tik 09:00etatik aurrera martxan egongo dena.\nAtal honetan euskal zuzendariek zuzendutako 10 film laburrek hartuko dute parte eta hauek Euskal Film labur Onenaren Epaimahaiaren Saria irabazteko lehiatuko dira.\nFANTek segurtasun-protokoloa egokitu du, aurrez aurreko edizio segurua bermatzeko.\nBilboko Udalak antolatzen duen Bilboko Zinemaldi Fantastikoak–FANT azaroaren 7an hasiko da, baina ostiralean, hilak 6, bere programazioaren aurrerapen bat eskainiko du, 10 euskal film labur proiektatuz. Edizio berri honetan, 26. edizioan, film laburrek garrantzi handia dute kartelean.\nGaur egungo egoera sanitarioetara egokituz, ‘FANT Laburrean’ ataleko hamar titulu horiek on line ikusi ahal izango dira www.fantbilbaoonline.eus estekan, – bihartik aurrera, 09:00etan – baita aurrez aurre ere, hilaren 6an, 19:00etan, Azkuna Zentroko Auditorioan egingo den saio batean.\n‘Ahí afuera’, David Ontoriak zuzenduta: Valentín, azkenean kalegorrian bizitzera heltzen den arrakastarik gabeko zientzia-fikzio idazlea da. Egun batean ezusteko bisita bat jasoko du: bere irakurle eta jarraitzaile bakarrarena. Esaten dionez, gau horretan bertan bisitari intergalaktikoak jaitsiko dira. Valentínek eszeptizismorako duen eskubidea erreserbatuko du beretzat.\n‘Un coche cualquiera’, David P. Sañudok zuzendatuta: Manuelek bere kotxera sartu gura du, baina hiru makarrek eragotzi egiten diote. Egoera inork pentsatu ere ezin dituen mugetara heldu arte teinkatuko da.\n‘Leyenda dorada’, Chema García Ibarrak eta Ion de Sosak zuzenduta: Udako egun bat da Montánchezeko (Cáceres) udal-igerilekuetan. Mendi gainean, Gazteluko Kontsolamenduaren Andre Maria zelatan dago.\n‘Love’, Javier Chuecak zuzenduta: Institutuko bi ikasle gaztek musikarako gustu eta janzteko modu berberak dituzte. Euren ikaskideen eskolako jazarpena ere jasaten dute. Une jakin batean, batek besteari maite duela esatea erabakiko du, unerik txarrenean.\n‘Moda’, Imanol Ortízek zuzenduta: Bulego gris batean, langile errebelde batek ohitura berria inauguratuko du; lanera biluzik joatea.\n‘Mugakoloreak’, Oier Fuentesek zuzenduta: Beltzetik funditzen dugunetik, argiak gugan jotzen du, gure barruan lehen mailako koloretako mugako loreak haziaraziz. Mugarik muga, ispiluak galduta zirudien kukuaren kantuaren oihartzuna itzularazten duen koloreen bilaketa naturala.\n‘Multibertsoa’, Naroa Elkorok, Asier Errazkinek eta Egoitz Albisuk: Multibertsoen akats bat dago.\n‘La operación’, David P. Sañudok zuzenduta: Komedia hau honako premisa honen ingurukoa da: “Maitea, Stalinen aurpegia jarriko didate!“\n‘Pánico en Artea’, Iñaki Etxezarraga Erauzkinek: Mai eta Vanesa gasolina botatzera geldituko dira gasolindegi batean, larunbat gauean martxan irten aurretik. Baina euren bizitzak goitik behera aldatuko dituen ezustekoa gertatuko da.\n‘Polter’, Álvaro Vicariok zuzenduta: Josek, bere etxean sartuko den gertakizun paranormalari egin beharko dio aurre. Etxe barruko gertakari xume gisa hasi dena, mugarik gabeko borroka bilakatuko da. Fenomenoen atzean zein sekretu ezkutatzen den aurkitu beharko du Josek.\nGaur egun Euskadin dauden osasun-egoerei dagokienez, FANTek bere programazioaren zati bat online eskaintzearen alde egin du. Lehen aipatu bezala, jaialdiak www.fantbilbaoonline.eus online plataforma gaituko du bihar.\nZinema-aretoetan ahalik eta seguruen egoteko, FANTek aretoen edukiera % 50era mugatu du eta higiene-segurtasun neurri gorenak eskainiko dizkie ikusleei: 30 minutu gordeko dira saioaren eta saioaren artean, areto bakoitza aireztatu eta desinfektatzeko. Maskarak erabiltzea derrigorrezkoa izango da, ikusleen arteko segurtasun-tartea bermatuko da eta gel hidroalkoholikoa jarriko da haien eskura.\nGainera, gonbidatuen, profesionalen, antolakundearen eta publikoaren osasunerako arriskuak ahalik eta gehien murrizteko asmoz, FANTek Euskaditik kanpoko profesionalen gonbidapenak bertan behera uztea erabaki du.\nProgramazioak ere aldaketak izan ditu. Saioen kopurua murriztu egin da, eta programatutako lehen saioa 15:30era aurreratu da, 21:15ean inguru amaitzeko. Gainera, bertan behera geratu dira azaroaren 12an izango den itxiera gala eta Gólem – Alhóndiga aretoko 2. Aretoan 20:45ean egingo ziren saioak.\nBONUA ETA SARRERAK\nJaialdi osorako bonua 30 eurokoa izango da. Gólem–Alhóndigako leihatiletan eta jaialdiaren webgunean dago eskuragarri.\nSaio bakarrerako sarrerek 5 euro balioko dute. Gólem–Alhóndiga leihatiletan eta webgunean daude eskuragarri. Gólem – Alhóndigako 2. aretoan izango diren emanaldiek doako sarbidea izango dute, eta espazio horretarako sarrerak zineman bertan erretiratu beharko dira saio bakoitza baino 30 minutu lehenago.\nOnline aukera nahiago izanez gero, esteka honen bidez sartu beharko da: www.fantbilbaoonline.eus.\nJaialdia #BilbaoUdazkena2020 ekimenaren barruan kokatzen da. Ekimen horrek kultura-planez beteko du hiria udazken honetan, Bilboko Udalak kultura-sektorearen aldeko apustua egin baitu, jakitun baita sektore hori dela COVID-19aren egungo krisiak gehien kaltetu duenetariko bat.\n#BilbaoUdazkena2020ren programazio osoak osasun-agintariek ezarritako protokoloei jarraituko die zorrotz eta une oro.


Irekia Eusko Jaurlaritza - Gobierno Vasco :: Bingen Zupiria: "Familien eta hezkuntza sektoreko profesionalen kezka partekatzen dugu eta hezkuntza presentzialerako eskubidea bermatzeko erabakiak hartzeko konpromisoa hartzen dugu"\nBingen Zupiria: "Familien eta hezkuntza…\n2020-09-15eko Gobernu Kontseiluaren Akordio nagusiak\n\nBingen Zupiria: "Familien eta hezkuntza sektoreko profesionalen kezka partekatzen dugu eta hezkuntza presentzialerako eskubidea bermatzeko erabakiak hartzeko konpromisoa hartzen dugu" Iturria: Irekia\n\nimage00022.jpeg Iturria: Irekia\n\n\n\nZupiria bozeramaileak, hezkuntza-sektoreko grebari dagokionez, adierazi du Eusko Jaurlaritzak ulertzen duela hezkuntza-sektoreko familien eta profesionalen kezka, eta hezkuntza presentzialerako eskubidea bermatzeko beharrezkoak diren erabakiak hartuko dituela Jaurlaritzak. Hala ere, aitortu du deigarria dela Euskal Autonomia Erkidegoa izatea ikasturte hasieran greba egiten den erkidego bakarra.\nEusko Jaurlaritzako bozeramaile Bingen Zupiriak lehendakariak Jaurlaritzaren lehen ehun egunetarako zehaztu dituen helburu nagusien berri eman du: Gobernu Programa, lege egutegia eta 2021eko aurrekontuaren jarraibide ekonomikoak zehaztea.\nKultura eta Hizkuntza Politikako sailburuak onartu du Euskal gizarteak demokrazia-garaian izan duen erronkarik handienari aurre egin behar diola, eta erronka horretan, denbora luzez oso kutsakorra den birus batekin bizitzen ohitu beharko duela. Testuinguru horretan, Bingen Zupiriak ziurtatu du Jaurlaritzak ez diola uko egingo bere betebeharrei, eta bere esku dauden neurri guztiak hartuko dituela ahalik eta segurtasunik handienaz bete ditzan bere eginkizunak. Gainera, esan du behar beharrezkoa izango dela guztion eta gutariko bakoitzaren konpromisoa osasun eta kutsatze arriskuei aurre egiteko. “Osasun arriskuez gainera zailtasunak izango ditugu gure bizitzaren arlo askotan: ekonomiaren eta enpleguaren arloan, hezkuntzan, osasun arloan. Zailtasunak arlo emozionalean. Denok joko gaituen egoera berri bat da, eta denon arteko konpromisoa eta elkarlana beharko dugu. Jaurlaritzak argi dauka erakunde, gizarte-ordezkari eta herritarren arteko konpromisoa beharko dela egoera zail honi aurre egiteko”, adierazi du.\nEra berean, Bozeramaileak jakitera eman du Gobernu Kontseiluak 623,5 milioi euro onartu dituela ikastetxe pribatuen hezkuntza-itunak finantzatzeko. 2020-2021 ikasturte honetan 314 itunpeko ikastetxe daude Euskadin. Orotara, unibertsitatez kanpoko 7.159 itunpeko gela batzen dituzte.\nBestalde, Zupiria sailburuak jakinarazi du Gobernu Kontseiluak ‘Ikasiker, ikerketa lanetan laguntzeko beketarako deialdia’ onartu duela. 300.000 euroko diru-kopurua izango du deialdiak, eta 200 beka eskainiko dira.\nAzkenik, Bingen Zupiriak azaldu du Gobernu Kontseiluak udal euskaltegien zein euskaltegi pribatuen lana babesteko diru-laguntzak onartu dituela. 22.158.000 euro bideratuko dira euskaltegi pribatuetara, eta 12.810.000 udal euskaltegietara. Hortaz, guztira 35.000.000 euro bideratuko dituzte, iaz baino 2 milioi gehiago.\nKargu-kentzeak eta izendapenak\nzupiria_hezkuntza_presentzi... behera kargatu (800 KB)\nzupiria_hezkuntza_greba_eu.mp3 behera kargatu (900 KB)\nzupiria_konpromisoa_birus_e... behera kargatu (2 MB)\nzupiria_kontzertu_ekonomiko... behera kargatu (2 MB)\nzupiria_lehen_100_egun_eu.mp3 behera kargatu (3 MB)\nzupiria_hezkuntza_greba_eu.mp4 60 MB\nzupiria_hezkuntza_presentzi... 50 MB\nzupiria_konpromisoa_birus_e... 100 MB\nzupiria_kontzertu_ekonomiko... 100 MB\nzupiria_lehen_100_egun_eu.mp4 200 MB\nimage00022.jpeg 5 MB (jpeg)\nimage00004.jpeg 4 MB (jpeg)\nimage00002.jpeg 5 MB (jpeg)\nCG_15_de_septiembre.pdf 100 KB (application/pdf)\n15-09-2020_KARGU_KENTZEAK-I... 90 KB (application/pdf)\nBingen Zupiria Eusko Jaurlaritzako bozeramailearen adierazpenak